TIADA YANG LAIN MELAINKAN NAJIB

Sebenarnya tidaklah sukar mencari punca segala masalah dalam negara kita sekarang ini, ia terpulang sama ada kita  mahu memahami dan bersikap jujur dengan diri sendiri atau sengaja menutup pintu hati tentangnya.
Puncanya tidak lain melainkan hanya satu – Najib Razak dan isterinya Rosmah Mansor.
Selagi kedua-duanya ada, selagi itulah semua masalah dalam negara sentiasa bertambah buruk dan sukar. Masalah yang diakibatkan oleh Najib kepada negara ini sudah terlalu berat untuk ditanggung dan dipulihkan, kecuali jika beliau dapat disingkirkan dengan seberapa segera.
Walaupun bekas Perdana Menteri, Tun Mahathir Mohamad sudah berulangkali menekankan perlunya Najib diundurkan daripada mentadbir negara ini demi harapan dan masa depan yang lebih baik, perasaan itu kini turut dikongsi secara terbuka oleh bekas Presiden MCA, Tun Ling Liong Sik untuk kita semua.
Kata bekas menteri itu, “kita singkirkan Najib dan Rosmah, negara akan kembali normal. Keamanan, kestabilan dan kemajuan akan kembali ke Malaysia.”
Yessss, itulah yang sebenar-benarnya.
Harus disedari juga, yang menyimpan perasaan sebegitu berjuta lagi di kalangan rakyat biasa. Malah dalam UMNO sendiri, perasaan itu tumbuh dan bercambah setiap hari.
Cuba kita renung di sebalik pelbagai isu dan tindakan yang diambil Najib sejak akhir-akhir ini, adakah keadaan menjadi bertambah baik atau sebaliknya?
Selepas memecat Gani Patail, Muhyiddin Yassin dan Shafie Apdal, adakah keadaan dalam negara tambah meyakinkan atau lebih buruk?
Selepas Zahid Hamidi dijadikan Timbalan Perdana Menteri, adakah gandingannya dengan Najib telah berjaya membawa sesuatu impak yang dilihat bermanfaat kepada rakyat dan negara?
Selepas majoriti pimpinan UMNO peringkat atasan menyatakan sokongan terhadap Najib, adakah ia disertai sama dengan keyakinan rakyat?
Selepas rasionalisasi hutang 1MDB yang kononnya telah berjaya dilaksanakan, berapa peratuskah rakyat yang yakin dan percaya?
Selepas Najib “dibersihkan” oleh Peguam Negara yang baru, Apandi Ali daripada sebarang pendakwaan di mahkamah, adakah Najib dilihat makin “putih” atau kian “hitam”?
Selepas Mukhriz Mahathir digugurkan sebagai Menteri Besar Kedah, adakah sokongan rakyat terhadapnya atau kepada UMNO,  jadi bertambah?
Secara keseluruhannya, sejak tempoh setahun yang lalu misalnya, melalui beberapa tindakan drastik Najib, apakah ia benar-benar mendatangkan kebaikan kepada UMNO dan negara?
Cuba pertimbangkan pula kemungkinan ini – sekiranya tiba-tiba esok didapati Najib bukan lagi sebagai Perdana Menteri, berapa ramai rakyat yang melonjak gembira, menarik nafas lega dan sujud syukur kerananya?
Marilah kita bersikap jujur mulai sekarang, sama ada kita rakyat biasa yang hidup dengan keupayaan sendiri atau yang menjadikan dedak yang ditabur sebagai sumber rezeki. (SH 18/02/2016).

0

0

votes
Article Rating
Kongsikan artikel ini


KENAPA BARU SEKARANG, ZAHID?

Di Sarawak pagi tadi, Timbalan Perdana Menteri merangkap Menteri Dalam Negeri, Ahmad Zahid Hamidi mengumumkan penangguhan pengambilan semua pekerja asing, termasuk daripada Bangladesh, berkuatkuasa serta merta.
Katanya, penangguhan itu dilakukan sehingga kerajaan berpuas hati terhadap keperluan sebenar sebagaimana yang dikehendaki oleh industri serta untuk meneliti keputusan berkaitan pembayaran levi dua kategori.
Soalnya, kenapa baru sekarang mahu mengkaji keperluan pasaran? Kenapa kajian tidak dilakukan sebelum mulut terbuka melafazkan kata-kata?
Adakah penangguhan akan tetap dilakukan jika rakyat tidak membantah dan berdiam diri saja?
Mengapa sebelum ini begitu gah mengumumkan keperluan pekerja asing kononnya untuk keperluan industri serta mengatakan belia kita begitu memilih pekerjaan?
Mengapa anak sendiri pun turut sama bersuara seolah-olah membawa masuk pekerja asing adalah pilihan yang muktamad yang perlu dilakukan sebelum dunia kiamat?
Adakah ini menunjukkan keputusan berhubung kemasukan pekerja Bangladesh yang diumumkan sendiri oleh Zahid sebelum ini tidak berdasarkan kajian dan keperluan pasaran, sebaliknya hanya kerana adanya bisikan  “orang halus”, arahan dalam mimpi atau pesan daripada alam ghaib semata-mata?
Oppsss….adakah penangguhan kemasukan pekerja asing ini turut ada kaitan dengan pengumuman adik Zahid semalam berhubung keputusan syarikatnya tidak lagi menjalankan perniagaan berkaitan dengan kerajaan, termasuk di kementerian yang diterajui oleh abangnya?
Tetapi, yang nyatanya inilah kesan daripada bangkitnya rakyat bersuara dan membantah kebanjiran pekerja asing yang ternampak di mana-mana sejak kebelakangan ini.
Sekurang-kurangnya ini memperlihatkan “suara rakyat tetap suara keramat” dan kebangkitan rakyat memungkinkan sesuatu itu dapat ditolak ke tepi.
Kepada rakyat Malaysia yang cintakan negara ini, marilah kita terus bangkit dan bersuara, bukan saja berkaitan pekerja asing, tapi juga dalam melakukan tekanan dan perubahan berhubung isu-isu lain yang lebih besar daripada itu. (SH 19/02/2016).

0

0

votes
Article Rating
Kongsikan artikel ini


JANGAN SAMPAI GELARAN PALING PANJANG NAJIB TURUT MEMALUKAN BANGLA YANG
BAKAL TIBA

Apa agaknya yang sedang berputar ligat dalam kotak fikiran Najib Razak sekarang bila membaca kenyataan terbaru pengarang The Wall Street Journal ini?
Tidur lenakah Apandi Ali malam tadi?
Apa lagi yang mahu mereka lontarkan apabila pengarang kewangan WSJ, Ken Brown secara terbuka memberitahu dunia bahawa pihaknya menolak andaian wang  RM2,600 juta yang diterima Najib merupakan derma daripada keluarga Diraja Arab Saudi, sebaliknya dengan yakin menyatakan ia datangnya daripada pelbagai syarikat berkaitan 1MDB.
“Laporan kami selama berbulan-bulan menunjukkan wang itu bukan datang daripada keluarga Arab Saudi, tetapi daripada syarikat dan akaun bank yang mempunyai hubungan dengan 1MDB.
“Dan seperti anda sedia maklum, laporan kami tidak pernah dipertikaikan lagi dan kami ada banyak bukti sokongan,” tegas Ken dalam wawancara dengan ABC News Australia.
Bagaimana Najib dan Apandi mahu menepisnya sedangkan dalam masa yang sama WSJ juga menegaskan mereka mempunyai banyak bukti sokongan?
Beranikah mereka terus mempertahankan wang itu tetap derma daripada keluarga Diraja Arab Saudi?
Bersediakah Najib dan Apandi menghadapinya jika WSJ dalam laporannya selepas ini mendedah satu demi satu bukti-bukti sokongan yang mereka miliki?
Pilihan kini di tangan Najib. Berterus terang dan berlaku jujur dengan mengiyakan wang itu memang daripada 1MDB barangkali bukanlah pilihan yang kita harapkan akan dilakukan oleh Najib.
Sempena 40 tahun penceburannya dalam politik yang bakal diraikan Sabtu ini, Najib hakikatnya tiada pilihan lain selain melakukan saman berganda terhadap WSJ bagi mempertahankan dirinya.
Hasrat mengambil tindakan undang-undang terhadap WSJ  berkaitan pendedahan wang RM2,600 juta yang dulunya diheboh-heboh tapi sehingga ini masih belum menjadi kenyataan mesti disekalikan dengan   saman terhadap dakwaan terbarunya yang mengatakan wang itu datangnya daripada 1MDB.
Jika tidak berani mengambil tindakan saman terhadap WSJ,  adalah memalukan bagi 30 juta rakyat Malaysia, lebih 5 juta pendatang asing sedia ada dan 1.5 juta pekerja Bangladesh yang bakal tiba, untuk terus mempunyai Perdana Menteri yang mempunyai gelaran paling panjang dalam dunia sebagaimana yang selalu disebut oleh Tokoh Wartawan Negara, A Kadir Jasin iaitu “Datuk Seri Mappadulung Daeng Mattimung Karaeng Sanrobone Mohd Najib bin Abdul Razak”. (SH 19/02/2016).

0

0

votes
Article Rating
Kongsikan artikel ini


ZAHID KETEPIKAN NAJIB?

Ketika Ahmad Zahid Hamidi mengumumkan penangguhan pengambilan pekerja asing secara serta merta di Sarawak pagi tadi, ia sebenarnya dilakukan hampir serentak dengan waktu ketibaan pulang Najib Razak daripada lawatannya ke Amerika Syarikat sejak seminggu lalu sedangkan Perdana Menteri sudah mengumumkan mahu berbincang terlebih dahulu dengan timbalannya berkaitan isu itu sejurus pulang ke tanahair.
Memetik laporan Berita Harian, Najib berkata akan mengadakan perbincangan dengan Zahid berhubung cadangan kontroversi kemasukan 1.5 juta pekerja Bangladesh sekembalinya ke dalam negara nanti.
Beri peluang saya berbincang dengan Ahmad Zahid sejurus pulang, kata Najib di akhir lawatannya di California, semalam.
Tetapi dengan Zahid mengumumkan penangguhan tersebut hampir serentak dengan waktu ketibaan Najib di KLIA, adakah keputusan itu dibuatnya sendiri tanpa menunggu perbincangan yang dikehendaki oleh Najib itu?
Kenapa Zahid begitu tergesa-gesa membuat pengumuman sedangkan “bossnya” sudah menyatakan mahu berbincang terlebih dahulu?
Mungkinkah ini yang membuatkan Najib terus bergegas ke pejabatnya sebaik tiba daripada KLIA dan tidak terus pulang ke kediamannya sepertimana biasa? (SH 19/02/2016).

0

0

votes
Article Rating
Kongsikan artikel ini


"DENGAR BOLEH, PERCAYA NANTI DULU"

Daripada beberapa komen dalam blog ini,  berbual dengan rakan-rakan dan luahan yang didapati di media sosial, ternyata banyak sekali keraguan berhubung pembekuan pengambilan pekerja asing sebagaimana yang diumumkan oleh Ahmad Zahid Hamidi,  semalam.
Kesimpulan yang boleh diambil daripada semua suara-suara itu ialah, “dengar bolehlah, nak percaya nanti dulu.”
Ramai yang tanpa ragu-ragu menyatakan penangguhan itu sebenarnya tiada kaitan sama sekali dengan sebarang kajian mengenai keperluan pekerja asing, sebaliknya hanya untuk “menanti kabus berlalu pergi” sahaja.
Paling-paling dua tiga bulan selepas ini, kata mereka, akan keluarlah semula kenyataan kononnya banyak industri kekurangan pekerja dan belia kita masih tidak minat merebutnya. Walhal, tiada usaha pun yang dibuat untuk menggalak dan merangsang golongan belia dan anak muda tempatan mengambil alih ruang pekerjaan itu.
Jika ada yang rajin, simpanlah keratan kenyataan atau rakaman video Zahid sejak beberapa hari yang lalu dan cuba bandingkan dengan apa yang bakal dikatanya dua atau tiga bulan akan datang nanti.
Secara umumnya,  beberapa aspek yang menimbulkan keraguan rakyat berhubung pengumuman Zahid itu, antaranya:-
– Pengumuman penangguhan itu diumumkan oleh Zahid di Sarawak di ketika beliau dalam rangka lawatan bertemu rakyat yang ada kaitan dengan tarikh pilihanraya negeri yang bakal diadakan tidak lama lagi.
Maka, sudah tentu keputusan menangguhkan itu tidak lari daripada keinginan untuk menunjukkan bahawa kerajaan yang ada begitu prihatin dalam menjaga kepentingan rakyat.
Selepas pilihanraya, lebih-lebih lagi jika menang selesa, nadanya boleh jadi berbeza. Tempoh untuk berubah nada itu juga mungkin tidaklah terlalu lama daripada tarikh pembekuan itu diumumkan.
– Isu 1.5 juta pekerja Bangladesh ini mempunyai persamaan dengan arahan menjual tanah TRX milik Tabung Haji tidak lama dulu.
Apabila isu 1MDB sudah agak reda, Tabung Haji tiba-tiba membuat keputusan untuk terus mengekalkan pemilikan tanah itu, walaupun sebelumnya mengatakan penjualan itu kerana tidak mahu agensi yang terlibat dalan urusan ibadah umat Islam turut terkait dalam kemelut untuk menyelamatkan syarikat pelaburan sarat hutang itu.
– Memorandum persefahaman membawa 1.5 juta pekerja Bangladesh itu baru saja ditandatangani di Dhaka iaitu sehari sebelum Zahid mengumumkan pembekuannya dan mustahil perjanjian yang boleh menjana keuntungan dari segi kewangan dan sokongan politik itu mahu ditangguhkan lama-lama.
Akhirnya, semua akan kembali kepada “wal hasil balik asal” dan itulah stail bagaimana negara kita ditadbir sebenarnya.
Untuk itu mari kita dengarkan sebuah lagu  yang dikirimkan oleh seorang rakyat Malaysia di London yang memang merupakan pembaca setia blog ini yang katanya bukan saja kegemarannya, malah dihafalnya suatu ketika dahulu.
http://www.youtube.com/watch?v=x9qehDko6Og&sns=em
(SH 20/02/2016).

0

0

votes
Article Rating
Kongsikan artikel ini


KAHKAHKAH BUAT SALLEH SAID KERUAK

Dalam usaha membela dan mempertahankan Najib Razak berhubung kenyataan terbaru Pengarang Kewangan The Wall Street Journal, Ken Brown bahawa wang RM2,600 juta itu bukan datang daripada keluarga Diraja Arab Saudi, sebaliknya berpunca daripada pelbagai syarikat berkaitan 1MDB, Salleh Said Keruak menyifatkannya sebagai suatu tuduhan melulu.
Katanya, Peguam Negara, Apandi Ali sudah menyatakan dana itu sumbangan peribadi keluarga Diraja Arab Saudi dan Najib tidak melakukan kesalahan jenayah berhubung wang tersebut.
“Najib merupakan Perdana Menteri pertama yang menyerahkan dirinya “bulat-bulat” untuk disiasat SPRM dengan memberi keterangan dan kerjasama sepenuhnya.
“Peguam Negara dengan jelas menyatakan Najib tidak melakukan sebarang kesalahan. Maka, beliau bebas daripada sebarang tuduhan,” katanya Salleh yang juga Menteri Komunikasi dan Multimedia.
Kahkahkah…suatu jawapan pembodekan tahap klasik apabila Salleh mengatakan Najib merupakan Perdana Menteri yang pertama menyerahkan dirinya “bulat-bulat” untuk disiasat SPRM serta sudah dibebaskan daripada sebarang pertuduhan jenayah oleh Peguam Negara.
Tiadakah hujah lain yang di luar “kepompong Kota Belud” untuk menyanggah kenyataan Ken Brown itu?
Bukankah seluruh dunia tahu bahawa sebelum menyerahkan dirinya untuk disiasat, Najib sudah pun membuang Gani Patail sebagai Peguam Negara dan menggantikan dengan calon pilihannya sendiri, iaitu Apandi Ali?
Apakah itu yang Salleh banggakan kononnya Najib sudah menyerahkan dirinya  “bulat-bulat” untuk disiasat?
Sekali lagi…kahkahkah buat Salleh yang tidak pernah jemu-jemu membodek dan mempertahankan Najib seolah-olah beliau hanya Menteri Komunikasi dan Multimedia kepada seorang individu sahaja dan bukan kepada 30 juta rakyat Malaysia. (SH 20/02/2016).

0

0

votes
Article Rating
Kongsikan artikel ini


MAJLIS 40 TAHUN NAJIB HAMBAR, TAWAR DAN BANYAK MEJA KOSONG

Malam ini berlangsung majlis meraikan penglibatan Najib Razak selama 40 tahun dalam dunia politik di PWTC, Kuala Lumpur.
Sayangnya, melalui gambar-gambar yang dibekalkan  oleh “Spy Leman” kepada saya, didapati majlis yang sepatutnya begitu bermakna bagi Najib, telah berlangsung dengan begitu hambar, tawar dan kira-kira 60 peratus daripada kira-kira 2,000 jemputan tidak menghadirkan diri.
Malah, salah satu gambar memperlihatkan Najib sedang berucap yang di depannya menunjukkan lebih banyak meja kosong daripada yang dipenuhi hadirin.
Apa sudah jadi?
Saksikanlah gambar-gambar yang disiarkan ini sebagai satu lagi inspirasi perubahan. (20/02/2016)

0

0

votes
Article Rating
Kongsikan artikel ini


ALAMAKKK…….

Tidak cukup dengan Akta Komunikasi dan Multimedia 1998 (Akta 588)  yang membolehkan tindakan penguatkuasaan diambil ke atas aduan berkaitan kandungan jelik di internet, Timbalan Menteri Dalam Negeri, Nur Jazlan Mohamed berkata, pihaknya akan mencadangkan undang-undang baru digubal bagi membolehkan penulis blog mendaftar dengan Kementerian Komunikasi dan Multimedia Malaysia atau KKMM.
Katanya, langkah itu sebagai usaha mengekang penulisan tidak bertanggungjawab dan berunsur fitnah, selain bertujuan untuk memastikan mutu penulisan dalam laman blog atau pengguna laman sosial dibuat secara betul, sah, beretika dan tidak menyalahgunakan kemudahan internet.
Di bawah Akta Komunikasi dan Multimedia 1998 ( Akta 588), Suruhanjaya Komunikasi dan Multimedia Malaysia (SKMM) sudah pun mempunyai dua peruntukan penguatkuasaan berhubung kandungan internet iaitu Seksyen 211 (Larangan terhadap pemberian kandungan jelik) dan Seksyen 233 (Penggunaan tidak wajar kemudahan rangkaian atau perkhidmatan rangkaian, dll).
Melalui kedua-dua seksyen itu, sesiapa yang didapati bersalah boleh didenda tidak melebihi RM50,000 atau dipenjarakan selama tempoh tidak melebihi satu tahun atau kedua-duanya sekali.
Apakah masih tidak cukup dengan dua seksyen tersebut untuk mengawal serta mengawasi penulis blog dan pengguna laman sosial?
Dalam keadaan yang lain, sekatan terhadap blog juga sudah biasa dilakukan oleh SKMM terhadap beberapa laman yang dianggap melanggar undang-undang.
Oleh itu, dengan segala undang-undang sedia ada,  apa perlunya lagi dikuatkuasakan peraturan agar mereka mendaftar dengan KKMM?
Apakah kerana UMNO dan kerajaan kerapkali tewas dalam persaingan di internet, maka undang-undang itu mahu diwujudkan?
Tidakkah ini bertujuan mengekang lagi kebebasan bersuara rakyat setelah sebelum ini Peguam Negara turut bercadang mengetatkan undang-undang Akta Rahsia Rasmi atau OSA sehingga hukuman penjara seumur hidup terhadap mereka yang terlibat membocorkan rahsia kerajaan serta media yang melaporkannya?
Apa sudah jadi dengan negara ini dan di mana lagi letaknya kebebasan rakyat dalam bersuara?
Jika semua mahu dikekang, apa lagi yang tinggal?  (SH 21/02/2016).

0

0

votes
Article Rating
Kongsikan artikel ini


MINGGU CABAR-MENCABAR

Minggu ini politik negara kita penuh dengan aksi cabar-mencabar yang sekaligus membuatkan kita ternanti-nanti dengan penuh debar.
Ini yang mula-mula…
Diulang sekali lagi…
Kemudian diikuti yang ini…
Juga yang ini…
Yang ini pun lebih kurang berupa cabaran juga….
Siapa agaknya yang paling dulu menunjukkan keberanian untuk menyahutnya? (SH 21/02/2016)

0

0

votes
Article Rating
Kongsikan artikel ini


JIKA BOLEH SABAR, TUNGGULAH PRU 14…JIKA TIDAK, MULAKAN DENGAN 27 MAC
NANTI

Antara ayat-ayat candu yang dilafazkan Najib Razak sempena memperingati 40 tahun penglibatannya dalam politik, Sabtu lalu ialah, “Ayahanda saya membina UMNO dan takkan saya menjadi anak yang menghancurkan UMNO”  dan “saya seorang yang penyabar tapi jangan melampaui batas.”
Selain dedak, mungkin ada yang terus terkhayal serta percaya dengan kata-kata itu, tetapi realitinya UMNO dan negara sedang menuju kehancuran di bawah kepimpinan Najib yang terlalu banyak masalah dan karenah peribadi sejak menjadi Perdana Menteri.
Tidak seperti beberapa Perdana Menteri terdahulu yang turut tidak terlepas daripada krisis dan masalah, tetapi beban mereka hanyalah berkaitan kepimpinan serta masalah politik dan bukannya tentang skandal peribadi yang kemudian seluruh negara dipaksa memikulnya.
Oleh itu, jika Najib mengatakan beliau seorang yang penyabar tetapi jangan melampaui batas, yang perlu beliau sedari juga ialah kesabaran rakyat pun ada had dan sempadannya.
Berbanding Najib, jika dinilai sejak 2009 lagi, kesabaran rakyat melihat pelbagai karenah yang ditimbulkannya dalam negara ini, ternyata amat mengkagumkan dan layak  diberikan “anugerah sabar peringkat dunia”.
Tetapi, adakah rakyat boleh selamanya sabar, sabar dan sabar saja?
Bagi yang sudah lama “sesak dada” dan “sakit mata”  melihat pelbagai permasalahan dalam negara yang ditimbulkan oleh Najib, namun masih ingin bersabar, mereka mungkin boleh menunggu tarikh PRU 14 untuk menunjukkan hilangnya sabar itu di peti-peti undi.
Berbekalkan penolakan yang sudah ada sebanyak 52 peratus, kiranya penolakan itu dapat ditingkatkan sehingga ke tahap 60 atau 65 peratus, menyimpan kesabaran selama ini tentunya amat berbaloi.
Namun, bagi yang tidak boleh bersabar lagi, mereka boleh memulakan langkah pertama  menghilangkan sesak di dada pada 27 Mac depan nanti.
Tarikh 27 Mac itu, sesuai dengan kelapangan masa Tun Mahathir Mohamad, dicadangkan oleh bekas Menteri di Jabatan Perdana Menteri, Zaid Ibrahim untuk rakyat berhimpun secara aman menyatakan penolakan terhadap kepimpinan Najib.
Kepada yang tidak mahu terus bersabar sehingga PRU 14 dua tahun lagi, harus mengambil peluang menyertai perhimpunan itu nanti sebagai tanda pemberitahuan kepada Najib bahawa jika beliau terus kekal sebagai Perdana Menteri, keadaan negara akan bertambah buruk dan majoriti rakyat tidak mahu lagi memberi sokongan kepadanya.
Jika rakyat pelbagai lapisan boleh turun beramai-ramai dalam perhimpunan itu dan ia pula dapat diadakan secara konsisten di pelbagai tempat, mungkin setiap dua minggu atau sebulan sekali, pasti ia merupakan isyarat yang mudah untuk difahami oleh Najib sendiri.
Dalam hal ini, Tun Mahathir bukan saja menyatakan beliau belum berputus asa dalam usaha menyingkirkan Najib, malah dalam pertemuan dengan Mahfuz Omar baru-baru ini, turut meminta semua parti menggembleng tenaga serta mengenepikan perbezaan ideologi bagi menyelamatkan negara ini.
Akhirnya, ia terpulang kepada kita, jika boleh bersabar lagi, tunggulah tarikh PRU  14 nanti,  tetapi jika sudah mula hilang sabar, mulakanlah langkah pertama pada 27 Mac depan ini. (SH 22/02/2016).

0

0

votes
Article Rating
Kongsikan artikel ini


NAZRI PERTAHAN NAJIB ATAU MAHU MENAMBAH KESELESAAN BUAT ZAHID?

Tiba-tiba saja Nazri Aziz bersuara bahawa beliau akan mencadangkan penggantungan Muhyiddin Yassin sebagai Timbalan Presiden UMNO dalam mesyuarat MT akan datang berikutan tindakannya yang dilihat berterusan mengkritik kepimpinan Najib Razak.
Beliau yang menyifatkan tindakan Muhyiddin sebagai melampau, turut menggesa agar bekas Timbalan Perdana Menteri itu segera meninggalkan parti jika sudah tidak mahu bersama kepimpinan sedia ada.
Yang menjadi persoalan, kenapa kritikan cuba dibalas dengan ancaman penggantungan? Apakah ruang untuk berkata benar sudah tertutup dalam UMNO sekarang ini?
Tidak bolehkah persoalan-persoalan yang dibangkitkan Muhyiddin yang sebenarnya juga merupakan pertanyaan paling bersarang di kepala rakyat, dijawab dengan tenang dan dengan jiwa yang lapang?
Apatah lagi, Nazri yang berlatarbelakangkan seorang peguam, seharusnya lebih arif bahawa hujah seharusnya dilawan dengan hujah, fakta mesti ditundukkan dengan fakta dan soalan semestinya dibalas dengan jawapan.
Apakah ancaman penggantungan yang disuarakan Nazri itu menunjukkan kepimpinan sedia ada tidak mampu lagi berlawan hujah dengan Muhyiddin dan menjawab persoalan yang ada di fikiran rakyat?
Mengapa pula Nazri mahu mencadangkan penggantungan Muhyiddin sedangkan pada Oktober 2015 lalu, beliau bertegas akan mempertahankan kedudukan Muhyiddin sebagai orang nombor dua dalam UMNO sehingga pemilihan akan datang?
Sebagai parti yang sudah menyambut ulangtahun ke 70, UMNO harus mempunyai ruang yang cukup untuk perbezaan pendapat dan menerima kritikan, demikian Nazri dilaporkan sebagai berkata pada 30 Oktober 2015 lalu yang menggambarkan keterbukaan dan kematangannya.
Sehubungan itu, beliau juga dipetik akan melakukan apa saja untuk mempertahankan kedudukan Muhyiddin sehingga pemilihan seterusnya yang mana ketika itu, menurutnya,  Zahid lebih berpeluang mengambil alih jawatan tersebut.
Mengapa pendirian Nazri mengenai Muhyiddin boleh berubah dalam tempoh yang tidak terlalu lama?
Mengapa dulu matang dan terbuka, kini sudah jadi sebaliknya?
Ohhh…sebelum terlupa, Nazri juga adalah satu-satunya ahli MT UMNO yang pernah membuat kenyataan terbuka akan menyokong Zahid Hamidi sebagai Perdana Menteri sekiranya Najib mengundurkan diri.
Saya penyokong Zahid, beliau Timbalan Perdana Menteri dan beliau juga akan jadi Perdana Menteri, kata Nazri sebagaimana yang pernah disiarkan oleh portal Malaysiakini.
Mengapa hanya Nazri yang bercakap soal pengunduran Najib dan Zahid sebagai penggantinya, tetapi tidak oleh pemimpin-pemimpin yang lain?
Apakah dengan berubah mahu mencadangkan Muhyiddin digantung kedudukannya, ia bertujuan mempertahankan Najib atau untuk menyediakan laluan  lebih selesa bagi Zahid jika sesuatu berlaku kepada kedudukan Perdana Menteri? (SH 22/02/2016).

0

0

votes
Article Rating
Kongsikan artikel ini


BAEEKKK PUNYA LAMBUNG!!

Ketua Penerangan UMNO, Annuar Musa menyifatkan Perdana Menteri, Najib Razak seorang pemimpin yang memiliki ramuan lengkap yang diperlukan untuk terus mentadbir parti dan negara serta sama sekali bukan seorang “penyamun” seperti yang digambarkan oleh musuh-musuh politiknya.
Malahan, tegas  Ahli Parlimen Ketereh dan bekas menteri itu, keyakinan terhadap Perdana Menteri masih kukuh untuk terus menguruskan negara, ekonomi dan parti keramat UMNO.
“Najib memiliki segala “ingredients”  untuk melakukannya.
“Saya tidak fikir Najib seorang watak “penyamun”  seperti yang cuba digambarkan atau beliau seorang yang mencari jalan nak menghancurkan UMNO bila naik jadi presiden….tidak,” katanya lagi.
Ulasan Annuar mengenai watak “penyamun”  yang sering dikaitkan dengan Najib tidak lain tentunya berkaitan dengan wang RM2,600 juta dan dana RM42 juta daripada SRC International yang mengalir masuk ke akaun peribadinya, tetapi telah dibersihkan oleh Peguam Negara sebagai tidak melakukan apa-apa kesalahan.
Selain derma berbilion ringgit yang dikatakan daripada keluarga Diraja Arab Saudi itu itu masih menimbulkan banyak misteri, yang lebih menjadi “lawak antarabangsa”  ialah bila Najib dikatakan tidak mengetahui dana RM42 juta yang diterimanya itu datang daripada SRC, sebuah anak syarikat milik Kementerian Kewangan.
Orang kata, inilah kelebihan pemimpin veteran bila berkata-kata. Hujah dan cara mereka berbicara serta melontarkan idea untuk menggembirakan “boss yang berkuasa” memang tak terlawan dek pemimpin-pemimpin muda.
Seolah-olah tidak memperdulikan segala fakta berkaitan dengan isu wang tersebut yang telah menyebabkan gelaran “penyamun” itu memenuhi seluruh cakrawala dunia dan begitu melekat dengan Najib, yang penting ialah Perdana Menteri yang boleh memberikan banyak kenikmatan di dunia, harus disokong dan dipertahankan sebaik-baiknya.
Dulu Salleh Said Keruak sudah berkali-kali melakukannya dan akhirnya diberikan jawatan menteri, apa pula agaknya “hadiah misteri” yang bakal menanti Annuar selepas ini? (SH 23/02/2016).

0

0

votes
Article Rating
Kongsikan artikel ini


SOALAN-SOALAN UNTUK NAJIB

Adakah menjadi kesalahan bagi Muhyiddin Yassin bersuara di luar, selain daripada dalam mesyuarat MT UMNO?
Apakah Muhyiddin, walaupun masih berjawatan nombor dua dalam parti, tetapi telah digugurkan daripada kedudukan dalam kerajaan, hanya perlu diam dan tidak perlu lagi berkata apa-apa, terutama membuat teguran kepada pemimpin, parti dan negara?
Apakah Muhyiddin hanya boleh bercakap dan bersuara dalam mesyuarat MT UMNO saja, tetapi tidak dalam program-program parti dan kemasyarakatan yang lain?
Jika Muhyiddin hanya boleh bercakap dalam mesyuarat atau dalam perjumpaan tertutup kepada ahli-ahli UMNO sahaja, mengapa beliau dilarang merasmikan Perhimpunan Agung Wanita, Pemuda dan Puteri serta penggulungan di Perhimpunan Agung UMNO yang lalu?
Mengapa juga mesyuarat pelbagai jawatankuasa yang biasa dipengerusikannya sebelum ini atas kapasiti sebagai Timbalan Presiden UMNO, turut dibekukan sebaik jawatannya dalam kerajaan dilucutkan?
Berbanding Muhyiddin yang bercakap dengan ikhlas, jujur serta dengan niat menegakkan kebenaran, apakah ia lebih buruk daripada pemimpin-pemimpin UMNO lain yang berbunga-bunga memuji Perdana Menteri, tetapi semuanya adalah pujian palsu terutama berkaitan wang RM2,600 juta dan dana RM42 juta daripada SRC International yang secara umumnya budak-budak sekolah pun benar atau salah mengenainya?
Apakah jika ingin mengkritik dan memperkatakan sesuatu kebenaran, ia mesti dilakukan dalam mesyuarat MT saja, manakala jika ingin memuji, menggilap dan melambung Perdana Menteri, ia sebebasnya boleh dilakukan secara terbuka?
Demi keadilan, bukankah jika mengkritik secara terbuka tidak dibenarkan, maka memuji secara terbuka, lebih-lebih lagi pujian yang menyebabkan rakyat tertawa mendengarnya, seharusnya dianggap tidak beretika juga?
Akhirnya, jika Najib dapat memberi jawapan yang meyakinkan kepada semua persoalan ini, maka dipersilakanlah, terutama sempena sudah 40 tahun usianya bersepak-terajang dalam politik, sama ada menggantung jawatan, menggantung keahlian atau memecat terus keahlian Muhyiddin dalam mesyuarat MT akan datang ini.
Nota: Tukang kipas, kaki bodek, pengampu, penerima dan pengharap dedak juga dipersilakan untuk tolong jawab bagi pihak Najib yang mereka kasihi itu. (SH 23/02/2016).

0

0

votes
Article Rating
Kongsikan artikel ini


DRAMA MAKIN MENARIK…

Wow…sungguh menarik apabila Tun Mahathir Mohamad mengambil sikap enggan menjawab secara spesifik soalan-soalan polis terhadapnya dengan alasan ingin menjawabnya secara penuh di mahkamah nanti.
Ini baru betul, mahkamahlah tempat paling unggul mencari kebenaran di dunia ini.
Wow…wow…tambah menarik apabila Tun Mahathir juga menyatakan kesediaannya untuk ke penjara berikutan kritikan berterusannya terhadap Najib Razak serta perjuangannya demi rakyat.
Jika kita hulurkan kepala, kita akan kena pancung. Jika hidup saya berakhir dalam penjara…okay saja, kata bekas Perdana Menteri itu lagi.
Wow…wow…wow…ini lagi menarik. Apakah berjirannya Tun Mahathir dan Anwar Ibrahim di penjara bakal menjadi saksi mata rakyat Malaysia  suatu hari nanti?
Cuma….yang mungkin tak menariknya ialah masih menjadi pertanyaan ramai, beranikah Najib dan Peguam Negara mengheret Tun Mahathir sampai ke peringkat itu? (SH 24/02/2016).

0

0

votes
Article Rating
Kongsikan artikel ini


KENAPA MUHYIDDIN MESTI DIPAKSA UNDUR?

Tidak cukup dengan usaha yang nampaknya kembali rancak mahu menggantung jawatan atau keahlian Timbalan Presiden UMNO, Muhyiddin Yassin, terdapat juga antara pemimpin atasan parti yang mendesak beliau berundur daripada jawatannya.
Antara hujah mereka, jika ingin terus mengkritik Najib Razak selaku Presiden UMNO, Muhyiddin harus berundur kerana ia merosakkan parti dan memberi imej tidak baik kepada orangramai memandangkan peranan  orang nombor dua ialah membantu orang nombor satu.
Sebagai pemimpin yang dipilih oleh perwakilan, perlukah Muhyiddin didesak untuk berundur atau secara sukarela mengundurkan diri?
Kalau perwakilan yang memilih, bukankah hanya perwakilan juga yang boleh menggugurkannya?
Lebih tidak masuk akal bilamana yang membuat desakan itu antaranya ialah mereka yang mempunyai latar belakang undang-undang seperti Nazri Aziz dan Azalina Othman Said.
Apakah mereka tidak faham undang-undang atau sengaja tidak mahu memahaminya?
Bagi Muhyiddin pula, apakah semata-mata kerana mengkritik Perdana Menteri, beliau mesti meletak jawatannya, tambahan lagi teguran yang dibuatnya bukanlah sesuatu yang palsu dan direka-reka?
Terdapatkah klausa dalam Perlembagaan yang mengatakan bahawa Timbalan Presiden tidak boleh mengkritik Presiden dan jika ingin menegur juga, maka haruslah berundur terlebih dahulu?
Adakah membantu Presiden hanya dalam bentuk puji-pujian, bodek dan kipas saja?
Tidakkah menyatakan kebenaran juga merupakan suatu bentuk bantuan, malah lebih ikhlas berbanding bodek, kipas dan puji-pujian?
Kemudian mereka yang sama juga mencabar Muhyiddin agar melawan Najib bagi jawatan Presiden UMNO jika tidak boleh lagi menerima kepimpinan Perdana Menteri.
Bagaimana Najib mahu dicabar kedudukannya jika tarikh pemilihan sudah dilewatkan sehingga ke tahun 2018?
Kalau benar-benar ingin melihat Muhyiddin bertanding jawatan Presiden UMNO melawan Najib, bukankah mereka seharusnya membuat desakan secara beramai-ramai agar pemilihan parti dipercepatkan tarikhnya?
Tetapi, memandangkan pemilihan UMNO sudah dilewatkan tarikhnya kepada 2018 dan tiada pula usaha mahu mempercepatkannya, adakah sepanjang tempoh itu Muhyiddin harus berdiam diri saja jika satu demi satu “kemungkaran” berlaku di depan mata?
Sama ada mahu melihat Muhyiddin terus bising atau didiamkan, ia akhirnya terletak pada keberanian Najib dan ahli- ahli MT UMNO untuk memutuskannya.
Kiranya mempercepatkan tarikh pemilihan pun tidak berani, janganlah marah jika Muhyiddin terus bising di sana sini. (SH 25/02/2016).

0

0

votes
Article Rating
Kongsikan artikel ini


MAHKAMAH SEPATUTNYA DIBENAR BERSIHKAN NAJIB, BUKAN PEGUAM NEGARA

Walaupun sukar mengharapkan Panel Penilaian Operasi SPRM ini mampu merubah keadaan, keazaman mereka untuk terus berkeras agar Perdana Menteri, Najib Razak didakwa di mahkamah berhubung skandal kewangan yang melibatkan dirinya, sekurang-kurangnya menyedarkan kita tentang prinsip keadilan.
Sebagai rakyat biasa, kita selalu didendangkan bahawa mahkamah adalah tempat paling mulia mencari keadilan di dunia ini.
Tetapi, mengapa Najib dielakkan untuk dibawa ke mahkamah dengan keputusan yang dibuat oleh Peguam Negara saja, meskipun dilaporkan SPRM telah mencadangkan tiga pertuduhan terhadapnya?
Lebih dari itu, Peguam Negara, Apandi Ali bukan saja menolak inisiatif bantuan undang-undang bersama atau MLA digunakan bagi memperolehi dokumen di luar negara, bahkan turut mengarahkan SPRM menutup terus kes yang kemudiannya menimbulkan pertikaian ramai tentang bidang kuasanya.
Dengan Panel Penilaian Operasi bertemu hari ini untuk membuat gesaan pendakwaan terhadap Najib, yang mungkin juga kali terakhir memandangkan spekulasi hangat mengatakan perkhidmatan mereka tidak diperlukan lagi selepas ini berikutan masih tiada surat lanjutan perkhidmatan yang diterima, tidak disangkal ini merupakan satu lagi bukti bahawa SPRM memang ada mencadangkan pertuduhan tersebut.
Bukankah lebih baik dari segi kacamata rakyat dan penilaian antarabangsa jika Najib juga diberi ruang membersihkan namanya di mahkamah dan  bukan semata-mata oleh Peguam Negara?
Setidak-tidaknya setelah melalui proses mahkamah, Najib boleh lebih berbangga bahawa beliau sedia melalui segala proses yang terbuka untuk membersihkan dirinya. (SH 24/02/2016).

0

0

votes
Article Rating
Kongsikan artikel ini


MUHYIDDIN DIGANTUNG, NAJIB ATAU ZAHID YANG UNTUNG?

Kemungkinan Timbalan Presiden UMNO, Muhyiddin Yassin digantung daripada jawatannya dalam mesyuarat MT petang ini semakin sukar dielakkan.
Selain Nazri Aziz yang berdegar-degar mahu membawa usul penggantungan itu, beberapa pemimpin yang lain juga nampaknya tidak keberatan untuk memberi sokongan kepada cadangan itu.
Untungkah Najib Razak jika Muhyiddin digantung dan tidak lagi berada dalam barisan kepimpinan UMNO?
Selain isu berkaitan 1MDB, derma RM2,600 juta dan dana RM42 juta yang masih belum selesai, tidak dinafikan penggantungan Muhyiddin mungkin menyebabkan Najib lebih diserang, dikecam dan dibenci rakyat.
Dari segi UMNO, kalau pun tidak berpecah dua, penggantungan pemimpin nombor dua itu sedikit sebanyak akan menjadikan parti tambah bergolak dan menyukarkan lagi penyatuan bagi menghadapi pilihanraya akan datang.
Dalam keadaan itu, Najib tentu akan terus cemas dan terumbang-ambing untuk memastikan kemenangan UMNO dan BN dalam pilihanraya akan datang berpihak kepadanya.
Naib Presiden UMNO, Shafie Apdal tanpa ragu-ragu melihat tindakan menggantung Muhyiddin hanya untuk kepentingan pemimpin tertentu sahaja.
Dalam hal ini, seperti Shafie dapat merasakan penggantungan Muhyiddin bukan semata-mata untuk menyelamatkan Najib, meskipun luarannya seolah-olah begitu.
Untuk kepentingan siapakah penggantungan Muhyiddin itu jika bukan untuk mengukuhkan Najib?
Lihat…belum pun sah Muhyiddin digantung, siapa yang bakal untung sudah pun mula ditunjukkan secara terang-terangan.
Untung kepada Najib tidak pernah diperkatakan, tetapi rezeki kepada Zahid Hamidi awal-awal lagi sudah mula dikompangkan ke seluruh kampung.
Bagaimana jika dengan penggantungan Muhyiddin, kedudukan Najib terus lemah, goyang dan semakin sukar untuk menggapai kemenangan, tidak mustahilkah gerombolan yang sama yang menolak Muhyiddin ini akan melakukannya kepada Najib pula? (SH 26/02/2016).

0

0

votes
Article Rating
Kongsikan artikel ini


SIAPA YANG BUAT TUDUHAN TAK BERASAS, TIDAK TERBUKTI DAN SIAPA YANG
MEMALUKAN NEGARA?

Untuk kesekian kalinya, berkatalah lagi Pengarah Komunikasi Strategik BN, Abdul Rahman Dahlan bahawa tuduhan yang berulang, tidak berasas dan tidak terbukti oleh The Wall Street Journal atau WSJ adalah bertujuan merosakkan nama Malaysia dan pembangunan ekonominya.
Sama seperti banyak kenyataannya sebelum ini, beliau nampaknya tidak menggunapakai otak kiri dan kanannya sebelum berkata-kata.
Sebagai pemimpin, bukankah wajar beliau menilai dengan jujur terlebih dahulu tentang siapakah sebenarnya yang membuat tuduhan tidak berasas dan tidak terbukti itu dan siapa pula yang merosakkan nama negara dan pembangunan ekonominya?
Adakah ianya WSJ atau Najib Razak?
Apakah tuduhan WSJ berkaitan wang sebanyak RM2,600 juta yang masuk ke akaun peribadi Najib Razak merupakan tuduhan yang tidak berasas dan tidak terbukti atau ia merupakan fakta melibatkan Perdana Menteri yang telah memalukan nama negara ke seluruh dunia?
Selain pendedahan pertama WSJ terbukti benar, mengapa dakwaan kedua WSJ bahawa wang tersebut bukannya datang daripada keluarga Diraja Arab Saudi, tetapi daripada pelbagai akaun berkaitan 1MDB, masih tidak berani disanggah oleh Najib yang selalu berbangga dengan darah Bugisnya?
Bagaimana jika WSJ mendedahkan bukti-bukti sokongan yang dimilikinya tidak lama lagi?
Adakah sekali lagi Abdul Rahman mahu menyifatkannya sebagai tuduhan tidak berasas, tidak terbukti dan mahu merosakkan nama negara juga?
Dalam hal ini, antara WSJ yang mendedahkan kebenaran dengan Najib yang secara konsisten boleh dianggap terlibat dalam skandal kewangan paling besar, siapakah yang telah memalukan nama negara dan merosakkan pembangunan ekonominya?
Mengapa takut menyaman WSJ jika benar-benar yakin tuduhan akhbar perniagaan itu tidak berasas dan tidak terbukti?
Kepada Rahman, rakyat tidaklah sebodoh yang mungkin beliau fikirkan untuk menilai yang mana benar dan salah berkaitan wang tersebut.
Sebagai menantu kepada tokoh terkenal iaitu Prof. Dr Awang Had Salleh serta beliau sendiri seorang yang berpendidikan, sebaiknya berhentilah mengeluarkan kenyataan yang semata-mata untuk mengipas Perdana Menteri, sedangkan rakyat makin mahu “termuntah” mendengarnya. (SH 25/02/2016).

0

0

votes
Article Rating
Kongsikan artikel ini


TAHNIAH BUAT ZAHID, PERMULAAN UNTUK MUHYIDDIN

Sebagaimana yang dijangka, Timbalan Presiden UMNO, Muhyiddin Yassin akhirnya digantung jawatannya sehingga pemilihan akan datang.
Sehubungan itu, Ahmad Zahidi Hamidi diberi kuasa untuk menjalankan tugas timbalan presiden UMNO sepanjang penggantungan Muhyiddin itu.
Oleh kerana pemilihan UMNO sudah dianjakkan kepada 2018 dan sebelumnya pula pilihanraya umum ke 14 terpaksa diadakan, penggantungan ini bermakna telah “membunuh”  terus masa depan Muhyiddin bersama parti itu.
Dengan perkembangan yang sama, maka yang seharusnya diberikan ucapan tahniah ialah Zahid Hamidi kerana berjaya menaik setakuk lagi dalam perjalanan karier politiknya.
Sebagai pemimpin yang sama-sama berasal dari Perak, Zahid juga tentunya rasa terhutang budi yang amat sangat kepada Nazri Aziz atas cadangannya mengusulkan penggantungan Muhyiddin itu kerana dalam masa yang sama turut menyebabkan peningkatan kepada martabat dirinya secara percuma dalam hireaki UMNO.
Kepada Najib, situasi itu belum tentu memberi kekukuhan kepada kedudukannya sebagai Perdana Menteri. Apa yang berlaku selepas penggantungan Muhyiddin ini, bersama-sama isu 1MDB, derma RM2,600 juta serta pelbagai siasatan oleh beberapa negara luar berkaitan syarikat pelaburan itu, ia tidak mustahil akan terus menjebaknya dalam kemelut kegersangan sokongan yang tidak berkesudahan.
Muhyiddin pula, walaupun hanya digantung jawatan tetapi masih kekal sebagai ahli UMNO,  berdiam diri saja selepas ini hanya akan menyebabkan masa depannya mereput begitu saja.
Melalui UMNO, masa depan Muhyiddin sudah boleh dikira berakhir mulai hari ini. Bukan saja harapan untuk kembali memegang jawatan tertinggi dalam parti itu tiada harapan lagi, bahkan sudah pasti UMNO tidak akan mencalonkannya lagi untuk bertanding dalam pilihanraya umum akan datang.
Pilihan selainnya kini adalah ditangan Muhyiddin. Jika kena gayanya, penggantungan ini boleh dijadikan permulaan kepada pembukaan lembaran baru dalam perjalanannya sebagai pemimpin dan ahli politik.
Yang penting, buatlah pilihan yang terbaik dan terus bergerak ke depan bersama-sama harapan rakyat yang secara umumnya begitu dahagakan perubahan.
Lagi pun, penggantungan ini hanya menjadikan kariernya melalui UMNO saja yang sudah berakhir, tetapi rakyat masih lagi menyokong serta menyukainya.
Oleh itu, jangan teragak-agak membuat pilihan dan “lawan terus lawan” kiranya masih ada semangat dan cita-cita dalam diri. (SH 26/02/2016).

0

0

votes
Article Rating
Kongsikan artikel ini


WAYANG NAJIB KELUAR MESYUARAT

Sekonyong-konyongnya Najib Razak meninggalkan mesyuarat MT UMNO semalam kerana tidak mahu dirinya terlibat dalam membuat keputusan berhubung penggantungan jawatan Muhyiddin Yassin.
Sekonyong-konyongnya juga Zahid Hamidi turut keluar daripada bilik mesyuarat itu kerana sebab yang sama.
Lalu diserahkan pengendalian mesyuarat kepada Hishammuddin Hussein yang akhirnya menjadikan “orang Johor jadi kepala menggantung pemimpin Johor juga”.
Tetapi yang mendapat manfaat secara langsung daripada penggantungan Muhyiddin sebagai timbalan presiden UMNO ialah Najib dan Zahid, manakala balanya terpaksa dipikul oleh Hishammuddin.
Yang paling terkesan, Hishammuddin akan berdepan dengan kebencian orang UMNO Johor sendiri selepas ini dan jika politik negeri itu terus bergolak, apatah lagi jika jatuh ke tangan pembangkang dalam pilihanraya akan datang, beliaulah yang paling diungkit kesalahannya.
Walaupun Najib cuba menunjukkan beliau tidak terlibat mahu dalam keputusan menggantung Muhyiddin itu, ia sebenarnya tidak bermakna apa-apa kerana Zahid juga “diajaknya” meninggalkan mesyuarat itu.
Dengan Hishammuddin, sepupu Najib yang mempengerusikan mesyuarat, keputusan yang berpaksikan “taat setia” dan “tidak derhaka”  tentunya sudah boleh dijangka.
Kenapa tidak dibiarkan Zahid terus berada dalam bilik mesyuarat dan mempengerusikan perbincangan?
Apakah Najib bimbang jika Zahid yang mempengerusikan mesyuarat, mungkin beliau dan Muhyiddin sama-sama akan digantung atas nama untuk menyelamatkan masa depan UMNO?
Adakah bibit-bibit curiga sudah mula bercambah dalam hati Najib?
Logikkah alasan bahawa oleh kerana kedua-dua mereka ada kepentingan di sebalik penggantungan Muhyiddin itu, maka Zahid perlu meninggalkan mesyuarat bersama-sama dengan Najib?
Sejak bila pemimpin UMNO takut kepentingan mereka diketahui umum?
Inilah wayang berbagai motif yang cuba dipentaskan Najib. Di sebalik kononnya tidak mahu terlibat dalam menggantung Muhyiddin dan memberikan kenaikan darjat kepada Zahid, Najib tidak berselindung mula menyimpan rasa curiga terhadap bekas Setiausaha Politiknya itu yang kini sudah menjadi orang nombor duanya.
Meskipun Zahid adalah bekas pegawainya, Najib barangkali tidak lupa bahawa timbalannya itu turut pernah meninggalkan Anwar Ibrahim yang lebih diidolakannya sebelum ini.
Memberi laluan kepada Hishammuddin mengepalai keputusan menggantung Muhyiddin, kepercayaan Najib jelas belum tertumpah kepada Zahid. (SH 27/02/2016).

0

0

votes
Article Rating
Kongsikan artikel ini


AYUH MUHYIDDIN, MULAKAN GERAKAN RAKYAT SEKARANG JUGA

Kenyataan media Timbalan Presiden UMNO yang digantung jawatannya, Muhyiddin Yassin setelah MT parti bertindak terhadapnya sekurang-kurangnya menggariskan empat fakta penting:-
– perlunya reformasi institusi yang menyeluruh yang bertujuan menghadkan kuasa Perdana Menteri serta menjadikan beberapa institusi seperti Jabatan Peguam Negara, SPRM, PDRM dan BNM mampu berfungsi dengan bebas tanpa diganggu-gugat oleh sesiapa.
– Najib Razak sedang menggunakan segala kuasa yang ada padanya untuk menekan suara yang menentang dan mendiamkan pengkritik serta keruntuhan institusi demokrasi sedang menjadi tatapan dengan penggantian kemunculan seorang diktator baru.
– telah ditunjukkan bukti oleh bekas Peguam Negara, Gani Patail mengenai kemasukan wang sebanyak RM42 juta daripada SRC International ke dalam akaun peribadi Najib dan ia sah merupakan satu perbuatan jenayah.
– keperluan mengenepikan sentimen kaum, agama dan ideologi untuk membentuk satu konsensus atau muafakat rakyat ke arah mewujudkan sebuah kerajaan yang adil, amanah dan berintergriti.
Kenyataan penuh Muhyiddin Yassin boleh dibaca di sini –
https://goo.gl/ghPbjP
.
Apa yang perlu  Muhyiddin lakukan selepas ini? Masih sesuaikah hanya dengan mengeluarkan kenyataan demi kenyataan saja?
Sementara Muhyiddin sudah mula mengajak rakyat agar bangun menentang kezaliman dan kemungkaran, menuntut perubahan institusi, menggambarkan munculnya seorang diktator baru dalam negara serta mengesahkan perbuatan jenayah melibatkan seorang Perdana Menteri turut berlaku, tiada pilihan lain yang harus dilakukannya selain terus bergerak ke hadapan.
Bersama pelbagai kelompok lain yang juga mempunyai kebimbangan yang sama seperti parti-parti politik pembangkang, NGO serta disertai oleh Tun Mahathir Mohamad, Shafie Apdal, Mukhriz Mahathir dan lain-lainnya, Muhyiddin sudah sewajarnya menggerakkan program jelajahnya ke seluruh negara mulai sekarang untuk terus menekan dan mengasak Najib secara konsisten dan tanpa henti.
Gerakkanlah kekuatan “berani kerana benar”  yang selalu dilaung-laungkannya sehingga akhirnya bukan saja Najib dapat disingkirkan, bahkan yang lebih penting ialah impian mewujudkan sebuah negara baru dengan refomasi menyeluruh yang dicita-citakan itu.
Apatah lagi Rafizi Ramli sudah pun menghulurkan salam persahabatan kepadanya berikutan keinginan melakukan reformasi institusi itu. Dalam masa yang sama, Anwar Ibrahim juga turut menyebut perkara yang sama.
Jika sekadar mengeluarkan kenyataan demi kenyataan saja, tetapi jasad tetap terkepung di bilik berhawa dingin yang selesa, percayalah bahawa Najib akan terus tersenyum meskipun dilabel sebagai diktator baru atau dicop dengan perlakuan jenayah sekali pun.
Muhyiddin, mulakanlah sekarang dan berhentilah sekadar berpencak di pentas media saja!! (SH 27/02/2016).

0

0

votes
Article Rating
Kongsikan artikel ini


KEKAL PUN TIDAK LAGI BERMAKNA, DIPECAT ADA JUGA BAIKNYA

Jika Muhyiddin Yassin tidak berani buat hal, takut dengan gertakan Tengku Adnan dan seterusnya kekal dalam UMNO:-
– Jawatan Timbalan Presiden UMNOnya tetap digantung dan tidak mungkin dikembalikan lagi, sebaliknya Zahid Hamidi yang “enjoy free” dengan jawatannya itu.
– 99 peratus kebarangkalian tidak dicalonkan semula bertanding atas tiket UMNO dan BN dalam pilihanraya akan datang.
– Berjuang dalam UMNO sudah dikira tamat buat Muhyiddin kerana nilai perjuangan kini hanya jika sedia membodek, mengampu, memuji dan memuja, bukan lagi untuk menyatakan kebenaran.
– Kekal sebagai Ketua UMNO Bahagian Pagoh, tetapi tidak mustahil  jika ada pemakan dedak daripada kalangan bekas penyokong dan orang kuatnya sendiri yang akan mencabar beliau dalam pemilihan pada 2018 nanti dan seterusnya mampu mengenepikannya.
– Kalau pun masih berjawatan dalam UMNO, persoalannya di mana dan apa jadi kepada UMNO selepas PRU 14 nanti?
– Lebih mungkin berada dalam kategori RTM iaitu “rehat tunggu mati” dan perlahan-lahan akan dilupakan.
– Tidak akan berlaku sebarang reformasi institusi sebagaimana yang dicita-cita mahu diperjuangkannya, malah “diktator baru” seperti yang didakwanya akan terus berkuasa dalam negara ini.
Sebaliknya jika tidak gentar untuk melawan, berani buat hal dan sedia dipecat daripada UMNO:-
– Akan terus disanjung rakyat dan dianggap pejuang dalam membetulkan beberapa kelemahan dalam pentadbran negara.
– Boleh memilih sama ada bergerak dengan identiti Bebas yang anti Najib, menubuhkan parti baru atau menyertai mana-mana parti politik lain yang sedia ada. Pokoknya sokongan rakyat sentiasa ada.
– Bila-bila masa boleh bertanding semula di Pagoh dan dengan sokongan pembangkang serta kesediaan mereka memberi laluan satu lawan satu dengan BN, harapan untuk kekal sebagai Ahli Parlimen tetap tinggi.
– Tidak mati dalam karier politik, malah jika kena gaya dan betul tawar-menawarnya, boleh kembali semula memegang jawatan dalam kerajaan baru untuk sama-sama memperbaiki kelemahan-kelemahan dalam pelbagai institusi yang pernah dibangkitkannya.
– Sekiranya BN dapat dikalahkan dalam pilihanraya akan datang berikutan beban Najib yang tentunya kian memberat, silap-silap boleh memegang semula sebagai Timbalan Perdana Menteri atau jika nasibnya lebih baik, tidak mustahil melonjak sebagai Perdana Menteri sama ada dalam kerajaan baru atau melalui pembentukan sebuah kerajaan campuran.
Pilihan kini di tangan Muhyiddin untuk memikirkan sama ada mahu terus “hidup” dan diingati atau membiarkan dirinya “mati” begitu saja. (SH 28/02/2016).

0

0

votes
Article Rating
Kongsikan artikel ini


DENGAN ALASAN PELIK SEPERTI INI, JANGAN-JANGAN…

Pendirian Hadi Awang enggan menghadiri perhimpunan anti Najib pada 27 Mac depan mungkin tidak begitu memeranjatkan, tetapi yang membuat ramai terpinga-pinga ialah alasan yang diberikannya.
“Saya anti UMNO, tetapi tidak anti orang UMNO. Orang UMNO kita hendak berbaik. Ada pun parti UMNO sudah banyak buat kesilapan, oleh itu saya tidak mahu terlibat dalam perhimpunan itu,” katanya kepada akhbar Sinar Harian.
Lagu mana ni Tuan Guru? Hujah ini bukan saja kelihatan pelik, tetapi berbelit-belit?
Sejak bila Pas hanya memusuhi UMNO, tetapi ingin berbaik-baik dengan orang UMNO?
Tidakkah dalam fatwa dan ceramah-ceramahnya sebelum ini, semua ahli UMNO selalu dibakulkannya sekali dengan gelaran-gelaran seperti kafir, taghut, tidak Islamik dan macam-macam lagi?
Kenapa sekarang nampak tidak konsisten?
Orang UMNO yang mana pula yang Tuan Guru ingin berbaik-baik itu?
Adakah ianya orang UMNO yang sedang memegang jawatan dan mengemudi parti, orang UMNO yang ada wang berbilion-bilion, orang UMNO peringkat bawahan, orang UMNO yang diperkatakan di seluruh dunia ada skandal di sana sini atau orang UMNO yang ingin menentang kemungkaran?
Bukankah apabila mengambil sikap anti UMNO, orang yang patut lebih dahulu dijauhi oleh Pas dan Hadi ialah para pemimpin tertingginya, apatah lagi jika pemimpin tersebut turut terpalit dengan skandal kewangan yang memalukan negara di mata dunia?
Adakah dengan pendirian ini bermakna Pas tidak lagi berjuang melawan kemungkaran, penyelewengan, salah laku, rasuah dan hal-hal berkaitan moral yang seumpamanya?
Selain itu, alasan Hadi tidak mahu menghadiri perhimpunan 27 Mac nanti kerana tidak anti orang UMNO juga tidak boleh pakai sebenarnya kerana dipercayai ramai ahli-ahli UMNO, termasuk Tun Mahathir Mohamad juga akan turut menghadirinya.
Tidak mustahil Muhyiddin Yassin, Mukhriz Mahathir dan lain-lain pemimpin UMNO  akan turut sama menghadirinya, selain sudah tentu ramai pemimpin daripada parti-parti pembangkang akan turut mengambil bahagian.
Tidak inginkah Tuan Guru berbaik-baik dengan Tun Mahathir, Muhyiddin, Mukhriz dan lain-lain yang masih merupakan orang UMNO yang menyertai perhimpunan itu?
Tidak mahukah juga Tuan Guru duduk sebaris dengan pemimpin-pemimpin pembangkang dalam agenda menyelamatkan negara dan menolak pemimpin yang lebih banyak warna hitam berbanding putihnya?
Kalau benar ingin berbaik dengan orang UMNO dan masih teguh dengan perjuangan Islam, kenapa mesti memilih-milih untuk berbaik-baik?
Kalau boleh hadir berpakaian sedondon merah jambu dengan Najib sebelum ini, apa salahnya duduk bersebelahan dengan yang lain-lain pula?
Janganlah hanya memilih ingin berbaik atau berkawan dengan mereka yang berjawatan atau yang ada wang berbilion-bilion saja, takut nanti dikata orang dan dijadikan bualan…jangan-jangan sudah termakan dedak seperti ramai yang lain juga rupa-rupanya. (SH 28/02/2016).

0

0

votes
Article Rating
Kongsikan artikel ini


DULU DI KEDAH, KINI SUDAH MEREBAK KE JOHOR

Satu-satunya pemimpin UMNO yang ternampak masih rasional dan berani mengakui wujudnya cabaran besar berikutan penggantungan jawatan Timbalan Presiden UMNO, Muhyiddin Yassin ialah Menteri Besar Johor, Khaled Nordin.
Saya akui keputusan itu menjadi cabaran besar bagi kami di Johor dan saya percaya UMNO perlu bekerja lebih keras, katanya lagi.
Sementara yang lain masih khayal dengan kenyataan-kenyataan  ampu, bodek dan puji yang menggambarkan sudah “kenyang termakan dedak”  atau dengan harapan diberikan lebih banyak lagi “tambahan dedak” berbanding mahu melihat realiti yang sebenar di depan mata.
Hanya beberapa hari setelah penggantungan Muhyiddin, tanda-tanda cabaran besar yang dibimbangi Khaled itu sudah muncul di Johor dan dipercayai akan terus membesar dari semasa ke semasa.
Jika sebelum ini pengguguran Mukhriz Mahathir menyebabkan banyak lambang BN diterbalikkan di Kedah sebagai tanda protes, sekarang ini perkara yang sama sudah berlaku juga di Johor.
Sama seperti Kedah, perubahan mungkin semakin sukar dielakkan di Johor. Dengan pembangkang sudah mempunyai 18 daripada 56 kerusi DUN, segala-galanya tidak mustahil berubah dalam pilihanraya akan datang ekoran ketidakadilan yang dimangsakan terhadap Muhyiddin. (SH 28/02/2016).

0

0

votes
Article Rating
Kongsikan artikel ini


AYAT APA NI?

Di ketika Najib Razak dipertikaikan di seluruh dunia, malah diperkatakan ramai persamaan kepimpinannya dengan pencapaian cemerlang bapanya hampir tidak ada sama sekali, agak menghairankan apabila tiba-tiba Tun Abdullah Badawi boleh berkata sebaliknya pula.
“Saya sebagai seorang ayah, yakin dan percaya, bahawa jika Allahyarham Tun Razak masih ada bersama kita pada hari ini, beliau pasti cukup berbangga dengan apa yang dicapai oleh anak sulungnya dalam mengisi sebuah ruang yang cukup besar ditinggalkan oleh beliau,” kata bekas Perdana Menteri itu.
Apa agaknya yang Tun Razak boleh berbangga dengan pencapaian Najib?
Apakah mungkin Tun Razak boleh berbangga dengan 1MDB, derma berbilion-bilion dan dana sebuah syarikat milik kerajaan yang masuk ke akaun peribadi Najib?
Berbanggakan juga Tun Razak dengan segala macam kemewahan serta pembaziran Najib bersama isteri dan anak-anaknya yang bertahun-tahun sudah menjadi bualan ramai?
Lebih-lebih lagi lafaz kata Tun Abdullah itu dilakukan hampir serentak dengan tindakan Tun Mahathir Mohamad keluar UMNO yang bukan saja dilihat terus mengancam kedudukan  Najib di singgahsana Perdana Putra, malah juga menjadikan “hari-hari terakhir” BN semakin di penghujungnya.
Adakah ini merupakan ayat sindiran atau barangkali tanda-tanda sudah termakan dedak juga? (SH 01/03/2016).

0

0

votes
Article Rating
Kongsikan artikel ini


ISYARAT UMNO MESTI DITUMBANGKAN DAN NAJIB WAJAR BERTAHAN SEHINGGA PRU 14

Bekas Perdana Menteri paling lama, Tun Mahathir Mohamad hari ini membuat keputusan yang mengejutkan iaitu sekali lagi keluar daripada UMNO sebagai tanda protes terhadap kepimpinan Najib Razak.
Katanya, beliau terpaksa keluar UMNO kerana parti itu kini hanya digunakan untuk mempertahankan presidennya sahaja.
UMNO yang ada sekarang bukan lagi UMNO yang dulu, saya tidak boleh lagi jadi ahli parti yang begini, kata Tun Mahathir lagi.
Pada 2008 lalu, Tun Mahathir juga meninggalkan UMNO sebagai tanda protes terhadap kepimpinan Tun Abdullah Badawi yang ketika itu sarat dibelenggu dengan masalah dan karenah  “budak-budak tingkat 4” dalam pentadbiran kerajaan.
Berikutan tindakannya itu, BN gagal mengekalkan majoriti dua pertiga pada pilihanraya umum kemudiannya dan Tun Abdullah akhirnya setuju untuk berundur pada 2009.
Sebaik saja Najib mengambil alih kelimpinan negara, Tun Mahathir turut kembali menyertai UMNO semula.
Selepas berbulan-bulan menekan dan mengasak Najib berundur berikutan isu skandal kewangan yang melibatkan dirinya, keluarnya Tun Mahathir daripada UMNO kali ini tidak lain sebagai  isyarat bahawa beliau tidak lagi mahu menggunakan saluran parti itu dalam usahanya menyingkirkan Perdana Menteri.
Tun Mahathir melalui tindakannya ini dengan jelas mahukan UMNO dikalah dan ditumbangkan dalam pilihanraya umum akan datang yang akan diadakan kira-kira dua tahun daripada sekarang.
Sudah tentu dalam tempoh mulai sekarang hingga tarikh pilihanraya yang dijangka diadakan pada 2018 nanti, beliau akan terus bekerja kerja menjelalah ke seluruh negara bagi memastikan matlamatnya itu tercapai.
Secara langsung juga, Tun Mahathir sebenarnya mahu membuktikan siapa yang lebih diterima rakyat, sama ada dirinya atau pun Najib.
Maka, Najib seharusnya jangan mengalah dan teruslah memimpin UMNO dan negara sehingga keputusan pilihanraya diumumkan agar apabila tumbangnya UMNO dan BN nanti, namanya akan tercatat dalam sejarah sebagai punca runtuhnya sebuah kerajaan serta bakal menjadi sebutan anak cucu sehingga hari kiamat.
Oleh itu, siapa yang akan mengikut Tun Mahathir keluar UMNO tidaklah penting kerana yang jauh lebih mustahak ialah berapa ramai di kalangan rakyat dan pengundi yang sedia bersama-sama beliau dalam memastikan UMNO dan BN dapat dikalahkan dalam pilihanraya nanti.
Jika semasa beliau keluar UMNO pada kali pertama, keputusan pilihanraya merudum daripada 198 kerusi pada 2004 kepada 140 kerusi pada pilihanraya 2008, berbekalkan 133 kerusi pada 2013 lalu, berapakah yang tinggal pada 2018 nanti?
Di tangan rakyat dalam pilihanraya 2018 nantilah kata putus sama ada kerosakan yang sedang berlaku sekarang mahu terus dikekalkan atau dipulihkan secara total melalui pembentukan sebuah kerajaan baru. (SH 29/02/2016).

0

0

votes
Article Rating
Kongsikan artikel ini


NAJIB AKAN 'DIBOM' LAGI ESOK DI KLIA?

Di bawah ini adalah antara petikan menarik yang dilontarkan oleh Muhyiddin Yassin dalam kenyataan medianya dua hari lalu sebaik saja MT UMNO membuat keputusan menggantung jawatan Timbalan Presiden UMNO yang disandangnya sehingga pemilihan 2018 yang akan datang.
Gambaran petikan itu seolah-olah dunia sudah terbalik di mana yang bersalah dan terpalit dengan skandal dipertahan dan dikekalkan, manakala yang menegur untuk kebaikan bersama, disingkir dan dibuang.
Esok 1 Mac pula, Muhyiddin akan kembali daripada luar negara dan dijangka tiba di KLIA pada jam 6.00 petang.
Hebahan kepada rakan-rakan dan penyokong untuk menyambut kepulangannya sudah disebarkan sejak malam tadi dengan tujuan agar seramai mungkin dapat memberi sokongan terus menerus kepada bekas Timbalan Perdana Menteri itu.
Apakah esok petang ada lagi “bom” yang akan dilemparkan oleh Muhyiddin khususnya tentang dana RM42 juta daripada SRC International, setelah dalam kenyataannya sebelum ini mengatakan telah ditunjukkan bukti oleh Gani Patail mengenai wujudnya perlakuan berunsur jenayah melibatkan Najib? (SH 29/02/2016).

0

0

votes
Article Rating
Kongsikan artikel ini


KALAU DAH SAMPAI TIGA KALI, MAKCIK FELDA PUN LARI

Sehingga ini sudah tiga kali akhbar perniagaan terkemuka dunia, The Wall Street Journal atau WSJ mendedahkan secara terbuka ke seluruh dunia mengenai skandal kewangan yang melibatkan Najib Razak.
Pertama, tentang wang berjumlah AS$681 juta atau RM2,600 juta yang didakwa dimasukkan ke dalam akaun peribadinya, kedua, mengatakan wang itu bukan derma daripada keluarga Diraja Arab Saudi, sebaliknya  datang daripada beberapa akuan berkaitan 1MDB dan yang terbaru ini, mendedahkan pula bahawa sebenarnya lebih AS$1 bilion atau lebih kurang RM4,300 juta telah pun dimasukkan ke akaun Najib.
Woww…ini belanja guna duit atau makan nasi berlaukkan duit?
Malangnya, dengan dakwaan yang sebegitu mencemarkan namanya sendiri, keturunan Tun Razak, rakyat dan negara keseluruhannya, masih juga tiada keberanian di pihak Najib untuk mengambil sebarang tindakan saman terhadap WSJ.
Dalam dakwaan terbaru oleh WSJ, bukan saja perkataan saman tidak berani lagi disebut, malah Najib juga dilihat keberatan untuk memberi sebarang komen dan ulasan mengenainya.
Mengapa? Rakyat kini tertanya-tanya, kalau benar ianya fitnah, kenapa takut berhujah di mahkamah?
Atau,  jangan-jangan apa yang ditanggapi oleh Tun Mahathir Mohamad ini memang ada benarnya.
Iyalah, kalau sudah sampai tiga kali dibaling batu, tetapi tidak juga berani melawan, makcik Felda pun tidak sukar memahami siapa salah, siapa benarnya. (SH 01/03/2016).

0

0

votes
Article Rating
Kongsikan artikel ini


APAKAH ZAHID SUDAH MULA MERANCANG SESUATU?

Di sebalik ramai pemimpin UMNO, setelah berjaya menggantung Muhyiddin Yassin daripada jawatan timbalan presidennya, turut mahukan bekas Timbalan Perdana Menteri itu meninggalkan UMNO, Zahid Hamidi seperti menunjukkan keinginan yang berbeza mengenainya.
Beliau bukan saja mahu Muhyiddin terus kekal bersama parti itu, malah mengingatkannya tentang pengakuan “totok UMNO”  yang pernah dibuatnya sebelum ini.
Sesuai dengan itu, menurut Zahid, sebarang keputusan yang akan dibuat oleh Muhyiddin,  seharusnya berdasarkan kepentingan parti.
Muhyiddin akan mengadakan sidang akhbarnya, esok Khamis jam 11 pagi dan ia dipercayai turut berkaitan hala tuju politiknya berikutan penggantungan jawatannya baru-baru ini dan juga setelah Tun Mahathir mengambil keputusan meninggalkan UMNO untuk meneruskan tekanan terhadap Najib.
Mengapa Zahid lebih mahukan Muhyiddin terus kekal bersama UMNO berbanding turut sama meninggalkannya seperti yang telah dilakukan oleh Tun Mahathir?
Adakah beliau bimbang jika Muhyiddin turut sama meninggalkan UMNO, maka tiada lagi “goncangan” daripada dalam parti sendiri terhadap Najib?
Atau dalam erti kata lain, oleh kerana beliau tahu Muhyiddin sudah “berlaga angin”  dengan Najib, biarlah Ketua UMNO Bahagian Pagoh itu terus membuat “bising”  di dalam parti, manakala “riuh rendah” di luar UMNO sekarang sudah pun diambil alih oleh Tun Mahathir?
Dalam hal ini, jika kita masih ingat reaksi awal Zahid berhubung tindakan Tun Mahathir meninggalkan UMNO, 29 Februari lalu tidak lain ialah keyakinannya bekas Perdana Menteri itu akan kembali apabila tiba waktunya nanti.
Zahid tentunya sedia maklum bahawa Tun Mahathir keluar UMNO kerana tidak setuju dengan Najib dan tidak mungkin menyertainya semula selagi Perdana Menteri dan Presiden UMNO yang ada sekarang tidak disingkirkan.
Mengapa beliau yakin Tun Mahathir akan kembali? Adakah ia juga menggambarkan keyakinan Zahid bahawa era Najib akan berakhir tidak lama lagi?
Dengan melahirkan keyakinan Tun Mahathir akan kembali menyertai UMNO, kepada siapa pula harapan itu sebenarnya ditujukan?
Berdasarkan semua ini, apakah sudah ada “ehem ehem” dalam hati kecil Zahid dan kerana itu, di sebalik dilihat terus bersama Najib, beliau juga mengharapkan Muhyiddin dan Tun Mahathir berterusan mengasak Perdana Menteri dari dalam dan luar UMNO? (SH 02/03/2016).

0

0

votes
Article Rating
Kongsikan artikel ini


SELEPAS BN DITERBALIKKAN, UMNO SEPARUH TIANG PULA MUNCUL DI JOHOR

Jika sebelum ini, sebagai tanda protes atas apa yang dipercayai sebagai ketidakadilan terhadap Muhyiddin Yassin, banyak lambang BN diterbalikkan di beberapa kawasan di Johor, kini penyokong-penyokong bekas Timbalan Perdana Menteri itu mula mengibarkan bendera UMNO separuh tiang pula.
Ia bukan saja sebagai tanda sokongan berterusan kepada Muhyiddin Yassin, malah juga membayangkan seolah-olah UMNO “sudah mati” di hati mereka. (SH 02/03/2016).

0

0

votes
Article Rating
Kongsikan artikel ini


KE MANA NAJIB MAHU LARI?

Ini mungkin boleh dinamakan gerakan orang tua, tetapi dengan pengaruh orang-orang ternama di dalamnya, ia tidak mustahil akan bertukar menjadi gerakan massa yang terus berkembang dan membesar menjadi tsunami.
Ini pula gerakan orang muda yang tentu saja boleh mempengaruhi kecenderungan pengundi golongan itu yang meliputi 40 peratus daripada keseluruhan pengundi.
Lalu, ke mana Najib mahu lari lagi? (SH 03/03/2016)

0

0

votes
Article Rating
Kongsikan artikel ini


MAHATHIR – ANWAR SUDAH BERGABUNG, LAGI TERTUTUP LALUAN NAJIB NAK LARI…

Tanpa menunggu lebih lama setelah meninggalkan UMNO, Tun Mahathir Mohamad terus mengorak langkahnya dengan membentuk persefahaman dengan parti-parti pembangkang untuk menyingkirkan Najib Razak daripada kerusi Perdana Menteri.
Esok, jam 3.30 petang dan bertempat di Rumah Kelab Persatuan Alumni Universiti Malaya, Kuala Lumpur, bekas Perdana Menteri itu akan mengadakan sidang akhbar bersama pemimpin-pemimpin pembangkang dan seterusnya akan menandatangi deklarasi bersama untuk menuntut pengunduran Najib.
Selain pemimpin-pemimpin utama Pakatan Harapan dan beberapa wakil rakyat Pas yang akan turut hadir, yang lebih menarik ialah bila Nurul Izzah Anwar sendiri turut mengadakan sidang akhbar bagi mengalu-alukan program bersama Tun Mahathir itu.
“Ya, esok kami akan mengadakan sidang akhbar bersama Tun Mahathir pada jam 3.30 petang dan ia dilakukan dengan semangat keikhlasan untuk menyelesaikan kemelut negara.
“Bukan isu dendam, peribadi atau marah, tetapi bagaimana untuk merungkai permasalahan dan skandal yang melanda Malaysia menerusi langkah-langkah yang konkrit untuk menjalankan dan melaksanakan reformasi,” tegas anak sulung Anwar yang juga merupakan Ahli Parlimen Lembah Pantai.
Dengan sedianya Nurul Izzah khususnya dan PKR amnya dalam menjalinkan kerjasama dengan Tun Mahathir esok, ia sudah boleh dianggap leburnya permusuhan antara Anwar dan keluarganya dengan bekas Perdana Menteri selama 22 tahun itu.
Bermakna Tun Mahathir dan Anwar sekarang sudah “sehati sejiwa” dan “selagu seirama” dalam perjuangan menyingkirkan Najib yang dianggap beban dan  lebih “durjana” kepada negara.
Jika dulu PKR ditubuhkan tidak lain untuk menjatuhkan Tun Mahathir, kini kedua-duanya menampakkan sudah saling bekerjasama menjatuhkan Najib dan menyelamatkan negara serta melupakan luka-luka lama mereka.
Walaupun Anwar kini di dalam penjara, tentunya kesediaan Nurul Izzah dan PKR menjalinkan persefahaman itu sudah pun mendapat restu daripada bekas Timbalan Perdana Menteri itu sendiri.
Jika gandingan Tun Mahathir dan Anwar dalam kerajaan dulu pernah dianggap  terbaik untuk negara, tidak mustahil bercantumnya kedua-dua mereka kali ini, gelombang kebangkitan rakyat lebih bergelora untuk terus “memukul” dan “membadai”  Najib.
Lebih dari itu, walaupun keputusan Muhyiddin Yassin untuk terus bersama UMNO, ia juga tidak lagi memberi kelebihan kepada Najib memandangkan bekas Timbalan Perdana Menteri itu turut menyatakan persetujuan untuk hadir dalam perhimpunan anti Najib pada 27 Mac nanti.
Akhirnya, kalau pun dalam tempoh yang singkat itu Najib tidak berjaya diundurkan, beliau hampir pasti akan terdampar oleh keputusan pengundi dalam PRU 14 nanti berikutan bergabungnya Tun Mahathir dengan Anwar serta apa yang dilakukan oleh Muhyiddin ini. (SH 03/03/2016).

0

0

votes
Article Rating
Kongsikan artikel ini


MASAKLAH NAJIB….

Di bawah ini adalah kenyataan media oleh Ketua Umum PKR, Anwar Ibrahim berhubung usaha Tun Mahathir Mohamad yang sedang mengumpul kekuatan pelbagai pihak bagi menyingkirkan Najib Razak yang dianggap telah membawa banyak kerosakan kepada negara ini.
Walaupun pernah dipecat dan dipenjarakan kerana perseteruan politiknya dengan Tun Mahathir, nyata Anwar seorang yang berjiwa besar dan mendahulukan kepentingan negara melebihi segala-galanya.
Apa pun, masaklah Najib kali ini….(SH 04/03/2016)
Saya menyokong pendirian rakan-rakan dari masyarakat sivil, parti politik dan individu-individu termasuk Tun Dr Mahathir, Tan Sri Muhyiddin Yasin dan lain-lain untuk menggembleng kekuatan dan persefahaman bersama seperti disuarakan oleh Ketua Pembangkang baru-baru ini.
Persefahaman bersama ini akan menumpukan untuk menuntut perletakan jawatan Dato’ Sri Najib selaku Perdana Menteri yang telah nyata gagal mentadbir negara. Beliau bertanggungjawab meneruskan tindakan-tindakan politik rakus, merosakkan institusi pemerintahan dan membebankan rakyat dengan kegawatan ekonomi yang berterusan.
Pada masa yang sama, tuntutan perubahan ini semestinya akan melibatkan reformasi institusi utama dalam negara yang sudahpun retak dan parah di bawah pentadbiran Dato’ Sri Najib.
Selama ini kita mewakili suara nurani hati rakyat  telah berikrar untuk memperjuangkan pengembalian hak rakyat di sebuah negara merdeka dan berdaulat. Tuntas dengan kesedaran ini maka hak rakyat harus dikembalikan melalui sistem pilihanraya yang bersih serta badan kehakiman dan media yang bebas. Dasar ekonomi harus diubah untuk mengutamakan semula usaha ke arah pertumbuhan yang segar dan pengagihan kekayaan yang saksama.
Skandal 1MDB yang melibatkan Perdana Menteri adalah skandal terparah dalam sejarah dan turut menjejaskan imej negara. Ini hanya mungkin berlaku apabila terdapat pemusatan kuasa kepada seorang Perdana Menteri serta kegagalan institusi kewangan, keadilan dan penguatkuasaan menjalankan tugas dengan bebas.
Kita juga telah belajar dari pengalaman sejarah bahawa peralihan kuasa yang bermakna bukanlah peralihan tokoh semata tetapi perubahan sistem.
Justeru itu saya tegas menggesa rakan-rakan dan rakyat bersama dalam usaha ini tanpa membataskan ia sebagai agenda peribadi mahupun permusuhan peribadi. Kita harus merangka halatuju baru bagi menyelamatkan negara.
Dato’ Seri Anwar Ibrahim
3 Mac 2016.

0

0

votes
Article Rating
Kongsikan artikel ini


KETEPIKAN CERITA2 LAMA, BEBAN SEMASA NEGARA IALAH NAJIB

Sesuatu yang harus disedari oleh semua pihak mengenai kemelut dalam negara sekarang ialah segala-galanya berpunca daripada hanya seorang manusia iaitu Najib Razak saja.
Negara rosak binasa, nama Malaysia dipandang hina di peringkat antarabangsa, rakyat sengsara dan UMNO semakin menuju ke pusara, tidak lain hanyalah berpunca daripada imej Perdana Menteri yang sudah dianggap tidak merosakkan segala-galanya.
Berbagai-bagai isu yang muncul satu persatu, kelemahan dalam mengurus negara, perlaksanaan undang-undang yang mengelirukan dan jentera awam dimusnahkan berikutan skandal kewangan yang secara langsung dan tidak langsung melibatkan dirinya, sebenarnya merupakan sesuatu yang tidak pernah berlaku sebelum ini.
Di ketika era Tun Mahathir misalnya, meskipun banyak isu yang berlaku, namun ia hanyalah berkaitan politik dan kepimpinan, tetapi sekarang ini yang dipertahankan merupakan hal-hal peribadi Najib semata-mata.
1MDB berkaitan dirinya, wang RM2,600 juta (dakwaan terbaru WSJ mendakwa sebenarnya RM4,200 juta) berkaitan dirinya, dana RM42 juga daripada SRC International berkaitan dirinya, Peguam Negara dipecat kerana dirinya, pegawai SPRM diganggu kerana dirinya dan segala-galanya adalah berkaitan beliau belaka.
Oleh itu, dengan kedudukan negara yang begitu buruk, sedianya Tun Mahathir menjalin kerjasama dengan parti-parti pembangkang, khususnya setelah perkara itu disambut dengan jiwa besar oleh Anwar Ibrahim sendiri, ia seharusnya diterima dengan lapang dada oleh kita semua.
Ia hakikatnya menggambarkan kedua-duanya, Anwar dan Tun Mahathir sedia melupakan persengketaan politik mereka untuk menyelamatkan negara ini.
Tidak perlu diungkit-ungkit lagi cerita-cerita semalam berkaitan Tun Mahathir atau Anwar di ketika ini. Perkara pokok yang ada di depan mata ialah Najib yang lebih merosakkan negara, bukannya cerita-cerita semalam.
Mengungkit dan membesar-besarkan cerita lama, sesetengahnya pula entah sahih, entahkan tidak, seolah-olah bermakna kira reda dengan segala kerosakan yang ada ini berterusan sampai bila-bila.
Tun Mahathir mungkin ada kesilapan masa lalunya ketika menjadi Perdana Menteri dahulu, tetapi sekarang beliau sedang menebus segala kesilapan itu untuk kebaikan kita bersama.
Berkaitan Anwar pula, biarlah apa yang berlaku dulu hanya menjadi rahsia Tuhan untuk menentukan siapa benar dan siapa yang salah. Lagi pun, begitu banyak  elemen meragukan semasa perbicaraan yang telah menjadi tatapan seluruh dunia.
Ia bukanlah soal Anwar melakukan dosa tersebut atau sebaliknya, tetapi lebih berkaitan prinsip keadilan. Bukanlah asing kita mendengar begitu banyak tertuduh atas kesalahan membunuh sekali pun yang terlepas daripada hukuman kerana prinsip keadilan yang berjaya diperjuangkan.
Itulah undang-undang dan keadilan jika kita memahaminya. Tetapi ia tentunya berbeza dengan pelbagai isu yang membeliti Najib yang nyata melibatkan kepentingan rakyat dan negara.
Dalam pada itu, jasa Anwar dalam mewujudkan gabungan pembangkang yang kuat di negara ini haruslah juga jangan dilupakan. Disebabkan kesediaannya berkorbanlah berlakunya sistem semak yang seimbang yang kukuh sekarang, sedangkan jika Anwar berjiwa “cash is king”  atau “jenis pemakan dedak” dan tidak mengambil kita masa depan negara, sudah tentu senang lenang kehidupannya sekeluarga ketika ini.
Yang penting ialah sokongan dan pengaruh yang dicurahkannya kepada apa yang digerakkan oleh Tun Mahathir untuk menyingkirkan Najib. Ingatlah Anwar kini dalam penjara dan sama ada beliau akan menjadi Perdana Menteri atau tidak suatu hari nanti, biarlah masa yang menentukannya.
Namun, yang jauh lebih penting ialah apabila Najib dapat disingkirkan, peluang untuk memulihkan negara ini lebih ternampak jalannya. Sudah tentu apabila Najib disingkirkan, sebuah kerajaan campuran yang baru akan diwujudkan yang merangkumi kumpulan tertentu dalam UMNO dan juga parti-parti pembangkang yang hari ini saling bekerjasama dengan Tun Mahathir.
Tidak mungkin apabila Najib dapat ditumbangkan, wakil-wakil pembangkang ini akan diketepikan begitu saja. Mereka tentunya akan terus mempunyai peranan dalam memulihkan pelbagai kerosakan sistem dan institusi yang diakibatkan oleh Najib.
Kerjasama dan persefahaman ini juga, jika tidak berjaya menumbangkan Najib dalam waktu terdekat, ia turut menjadi pilihan selepas keputusan PRU 14 nanti. Gerakan dan jelajah Tun Mahathir mulai sekarang sehingga pilihanraya akan datang tentunya akan menyebabkan UMNO kehilangan banyak kerusi dan memberi kelebihan kepada parti-parti pembangkang  bersama kumpulan bekas Perdana Menteri itu untuk mendapatkan majoriti membentuk kerajaan.
Dilihat dari sudut mana pun, gerakan Tun Mahathir bersama parti-parti pembangkang ini akhirnya akan menjadikan Najib semakin tiada potensi untuk diundi rakyat.
Cuma, bilakah kita mahu negara ini dipulihkan?
Jika mahu cepat, segeralah kita semua bangkit menolak Najib mulai sekarang dan jika boleh bertahan setahun dua lagi, tunggulah tarikh mengundi PRU 14 diumumkan. (SH 04/03/2016).

0

0

votes
Article Rating
Kongsikan artikel ini


DEKLARASI RAKYAT PERMULAAN GERAKAN MASSA UNTUK SELAMATKAN MALAYSIA

Deklarasi rakyat yang digerakkan oleh Tun Mahathir Mohamad bersama pemimpin politik dan masyarakat sivil semalam, jika dibaca sampai sehingga ke penghujungnya, adalah bermatlamatkan empat perkara iaitu:-
– penyingkiran Najib Razak sebagai Perdana Menteri menerusi saluran yang aman dan mengikut undang-undang yang dibenarkan,
– penyingkiran semua mereka yang bersekongkol dengannya,
– pemansuhan semua undang-undang dan perjanjian baru yang jelas melanggar hak asasi yang termaktub dalam Perlembagaan Persekutuan dan melemahkan polisi terpilih, dan
– pemulihan intergriti institusi yang dilemahkan seperti polis, SPRM, Bank Negara dan PAC.
Oleh itu, reaksi pemimpin UMNO khususnya jurucakap Putrajaya dan juga Zahid Hamidi yang cuba mengingatkan Tun Mahathir bahawa pertukaran Perdana Menteri hanya boleh dibuat melalui pilihanraya dan sistem perundangan yang demokrasi, nyata tersasar sama sekali.
Bukankah sudah disebut bahawa penyingkiran itu akan dilakukan menerusi saluran yang aman dan mengikut undang-undang yang dibenarkan, bukan saja melibatkan Najib, malah semua mereka yang bersekongkol dengannya?
Tidakkah ia menunjukkan perubahan total yang ingin dimatlamatkan ialah selepas pilihanraya nanti?
Kenapa ramai yang begitu risau seolah-olah Najib akan disingkirkan esok hari? Kalau pun Najib berjaya diundurkan lebih awal, ia mungkin bonus semata-mata.
Dengan ini, jelas deklarasi rakyat itu adalah permulaan untuk menggerakkan massa bagi menyelamatkan negara. Sesiapa juga yang waras, yang sayangkan negara dan ingin melihat anak cucu lebih terbela di masa depan serta tidak terkhayal dengan dedak yang tersisa, pasti bersetuju dengan keempat-empat tuntutan itu sebagai asas utama pemulihan negara kita.
Tun Mahathir, di penghujung usianya, di sebalik dikecam dan dihina kerana gerakan yang dilakukannya ini, terbukti ingin menyelamatkan negara dalam konteks jangka panjang dan selama-lamanya, bukan semata-mata menyingkirkan batang tubuh Najib saja.
Yang menariknya, jika ketika Tun Mahathir mengumumkan keluar UMNO pada 29 Februari lalu, ramai pengampu dan pembodek Najib mengatakan ia tidak memberi kesan apa-apa, tetapi hanya dengan gerakan pertamanya melalui deklarasi rakyat itu, sudah ramai yang kelihatan bimbang dan mulai gundah gulana.
Oleh kerana bukan lagi merupakan ahli UMNO, keutamaan Tun Mahathir selepas ini ialah semata-mata untuk rakyat dan negara.
Kiranya selama ini kita mengkagumi jasa dan sumbangannya untuk negara, tiada sebab untuk kita meragui jika beliau sekali lagi cuba melakukan perkara yang sama untuk Malaysia ini. (SH 05/03/2016).

0

0

votes
Article Rating
Kongsikan artikel ini


MAHATHIR TERUS MEREPUTKAN NAJIB

Percubaan menggambarkan kedudukan Najib Razak di dalam UMNO semakin kukuh berikutan tindakan Tun Mahathir Mohamad bersama parti-parti pembangkang dan masyarakat sivil menandatangani Deklarasi Rakyat, Jumaat lalu, boleh dianggap sudah tidak bermakna dan perbuatan sia-sia.
Ia mungkin sesuai sekadar untuk mendamaikan jiwa sendiri atau barangkali merupakan “bodek manja” buat Najib semata-mata.
Yang sepatutnya diperhitungkan ialah makin kukuhkah kedudukan Najib di hati rakyat selepas ini?
Tun Mahathir, dengan wibawa dan pencapaian cemerlangnya selama ini, amat berpengaruh di kalangan rakyat, khususnya golongan pertengahan serta masyarakat perniagaan.
Tindakannya keluar UMNO pada 2008, walaupun hanya diikuti oleh Siti Hasmah dan Sanusi Junid, telah merudumkan pencapaian BN kepada 140 kerusi dan hilang lima negeri sedangkan keputusan pilihanraya 2004 adalah paling cemerlang dalam sejarah iaitu 198 kerusi Parlimen.
Oleh itu, keluarnya Tun Mahathir daripada UMNO sekali lagi dan kemudian berjaya berpakat dengan parti-parti pembangkang yang sudah pun ada sokongan 52 peratus undi popular untuk terus memberi tekanan kepada Najib, hanya “orang gila” saja yang tidak bimbang dengannya.
Dalam situasi itu, apa ertinya lagi jika Zahid Hamidi dan Abdul Rahman Dahlan ingin terus berbangga kononnya tindakan Tun Mahathir itu menjadikan kedudukan Najib di dalam UMNO bertambah kukuh berbanding sebelumnya.
Siapa peduli kalau sekadar kukuh dan padu di kalangan 3.4 juta ahli UMNO sedangkan perhitungan Tun Mahathir kini lebih bertujuan mereputkan lagi kedudukan Najib di kalangan kira-kira 17 juta pengundi.
Jalan terbaik mungkin dengan mulai belajar menjadi pembangkang pula. (SH 05/03/2016).

0

0

votes
Article Rating
Kongsikan artikel ini


MARI SOKONG DEKLARASI RAKYAT INI

Seronok juga melihat pro Najib Razak “terlompat” ke sana sini dengan pelbagai gaya sejak Jumaat lalu berhubung Deklarasi Rakyat yang digerakkan oleh Tun Mahathir Mohamad bersama pemimpin-pemimpin pembangkang dan peneraju masyarakat sivil negara ini.
Dengan seawalnya gah mengatakan keluarnya Tun Mahathir meninggalkan UMNO tidak mungkin memberi sebarang kudis kepada Najib, reaksi sehari dua ini jelas menampakkan mereka jauh lebih “menggelupur”  berbanding cacing yang tengah kepanasan.
Selain berbagai kata-kata kecaman dan bidasan terhadap bekas Perdana Menteri itu, cacian dan makian juga turut menjadi mainan yang membuktikan tidak lain tanda-tanda sudah ada ketakutan dalam diri mereka itu.
Ketua blogger dedak yang kini sudah jadi menteri, Salleh Said Keruak pula cuba berhujah untuk menggembirakan Najib dengan mengatakan deklarasi itu bukan suara 30 juta rakyat Malaysia dan ini menunjukkan beliau seolah-olah lupa Perdana Menteri sendiri hanya ada 47 peratus sokongan popular saja.
Kalau 47 peratus pun boleh jadi Perdana Menteri, bermakna tidak perlu sehingga 30 juta suara untuk membuangnya ke tepi.
Oleh itu, untuk menjadikan usaha menyingkirkan Najib lebih mudah menjadi kenyataan dan agar puak-puak pronya lebih “terlompat-lompat”, kita sebagai rakyat Malaysia yang prihatin dan sayangkan negara ini tidak harus berlengah lagi dalam memberi sokongan kepada deklarasi itu.
Buktikan sokongan anda di sini –
https://docs.google.com/forms/d/1vuIKdnzoDln2d5_v07kz1vgUZByV4EILmecK7NjYh54/viewform?c=0&w=1
Terima kasih buah bidara, ajaklah juga kawan-kawan dan saudara-mara. (SH 06/03/2016).

0

0

votes
Article Rating
Kongsikan artikel ini


INI PEMBANTU SURI RUMAH ATAU KETUA PENERANGAN UMNO?

Apa yang menariknya mengenai berita di atas ini?
Jika menteri, Ketua Penerangan UMNO, Ketua-Ketua UMNO Bahagian atau bekas Ketua Penerangan UMNO yang kini menjaga Biro IT yang membuat ulasan terbuka mengenainya, ia barangkali boleh dianggap biasa, tetapi tentu saja luar biasa bila seorang pembantu suri rumah turut berbuat demikian.
Ini kerana tanggungjawabnya yang sebenar ialah kepada suri rumah berkenaan yang merupakan majikannya dan tidak perlu pun menunjuk-nunjuk pujiannya kepada suami suri rumah.
Lagi pula, jika suri rumah pun tidak berani dibantahnya, tiada yang menghairankan dengan sokongannya terhadap suami kepada suri rumah berkenaan.
Yang menimbulkan kepelikan, selain kerap memberi penjelasan sebelum ini tentang pertikaian umum berkenaan suri rumah yang merupakan majikannya, kenapa kali ini seolah-olah “melampaui sempadan” yang sepatutnya sedangkan suami suri rumah sendiri sudah pun mempunyai puluhan pegawai, pembantu dan jurucakapnya sendiri?
Apa maksud terselindung pembantu suri rumah berbuat demikian atau ini hanya menyebabkan pegawai, pembantu dan jurucakap suami kepada suri rumah yang sekian ramai itu “gelak-gelak besar”  daripada malam tadi hingga ke pagi ini?
Sekali lagi, apa yang menariknya berita itu?
Apabila mengulas secara terbuka perkara yang bukan bidang kerjanya serta bukan juga luar biasa dan portal pula menjadikannya berita, di sebalik mungkin ada yang “terperasan”  akan kehebatannya, ia sebenarnya telah mendedahkan “kebebalan”  yang sepatutnya hanya disimpan di sudut-sudut dapur rumah majikannya.
Tukang buat kopi atau juru mekap suri rumah pun nampaknya lebih berwibawa dan faham bidang kerja mereka. (SH 07/03/2016).

0

0

votes
Article Rating
Kongsikan artikel ini


LEBIH SETUJU DENGAN AZMIN BERBANDING MUKHRIZ

Berikutan wujud tafsiran yang mungkin berbeza, rasanya penting untuk diulang sekali lagi empat tujuan asas Deklarasi Rakyat yang ditandatangani beberapa tokoh ternama pada Jumaat lalu:-
1 – penyingkiran Najib Razak sebagai Perdana Menteri menerusi saluran yang aman dan mengikut undang-undang yang dibenarkan,
2 – penyingkiran semua mereka yang bersekongkol dengannya,
3 – pemansuhan semua undang-undang dan perjanjian baru yang jelas melanggar hak asasi yang termaktub dalam Perlembagaan Persekutuan dan melemahkan polisi terpilih, dan
4 – pemulihan intergriti institusi yang dilemahkan seperti polis, SPRM, Bank Negara dan PAC.
Dalam hal ini, walaupun Mukhriz Mahathir mengatakan deklarasi itu hanya  bertujuan untuk menukar Najib sebagai Perdana Menteri dengan pemimpin lain daripada BN, ia sebenarnya tidaklah menepati keseluruhan matlamat yang ingin dicapai.
Berikutan amalan “cash is king” yang berleluasa dan kawalan penuh Najib terhadap institusi awam sekarang, siapakah pemimpin UMNO yang sanggup menawarkan diri sebagai calon Perdana Menteri semata-mata untuk menyelamatkan parti?
Jika Muhyiddin Yassin, Shafid Apdal dan Mukhriz sendiri dipecat selepas ini berikutan turut menandatangani deklarasi itu, tidakkah yang tinggal dalam UMNO hanya penyokong setia Najib belaka?
Lalu, bagaimana caranya untuk menukar Najib dengan pemimpin UMNO atau BN yang lain?
Dalam pada itu, tidakkah juga selain Najib, rakan-rakan persekongkolan dengannya juga patut disingkirkan sama?
Bagaimana mahu menukar Najib dan rakan-rakan persekongkolannya jika bukan melalui pilihanraya?
Berdasarkan matlamat ketiga dan keempat dalam deklarasi itu pula, bukankah ia memerlukan kekuatan yang lebih menyeluruh dan tidak sekadar penyingkiran Najib semata-mata?
Bolehkah undang-undang dan perjanjian baru serta pemulihan institusi dalam kerajaan dilakukan jika hanya Najib yang disingkirkan?
Lantaran itu, pendirian dan tafsiran Azmin Ali  yang menyebut deklarasi itu bukan semata-mata untuk menyingkirkan Najib, tetapi juga bertujuan melihat reformasi menyeluruh dalam sistem negara, rasanya lebih menepati dan menjiwai keseluruhan maksud yang ingin dicapai berbanding pendirian Mukhriz.
Dalam jangka pendek, penyingkiran Najib adalah matlamatnya, tetapi kerana ia sukar dicapai, ia mesti disekalikan dengan matlamat jangka panjang iaitu merubah dan memulihkan sistem yang akhirnya akan membawa banyak kebaikan kepada rakyat dan negara.
Tun Mahathir yang mengepalai deklarasi itu setelah mengambil keputusan keluar UMNO, tentunya sudah mendalami sehalus-halusnya keempat-empat matlamat tersebut ketika merangkanya sebelum membentangkannya sendiri kepada rakyat bagi mendapatkan sokongan mereka mengenainya.
Ia bukan bermakna Tun Mahathir membenci UMNO sepenuhnya, tetapi kerana beliau lebih sayangkan negara melebihi segala-galanya.
Lagi pula dengan terus menyokong UMNO yang bermakna mempertahankan Najib, turut bererti bersekongkol membawa kemusnahan kepada negara. (SH 06/03/2016).

0

0

votes
Article Rating
Kongsikan artikel ini


APA PUNYA BEBALLAH, MANA BOLEH ADUN JADI PM…

Cuba kita baca kenyataan Mohd Fuad Zarkashi yang kalah bertanding di kerusi Parlimen Batu Pahat dalam pilihanraya umum lalu, tetapi kemudian kerana kuat mengipas dan membodek, dilantik pula sebagai Ketua Pengarah Jasa sebagaimana yang disiarkan dalam sebuah portal berita yang tiga perenggan awalnya adalah seperti berikut:-
Motif serangan Tun Mahathir menjatuhkan Najib Razak adalah kerana mahukan anaknya, Mukhriz Mahathir menjadi Perdana Menteri, dakwa Ahli Majlis Tertinggi UMNO, Mohd Fuad Zarkashi.
Beliau berkata, sebab itulah bekas Perdana Menteri berkenaan tidak menyebut siapa pengganti jika Najib meletakkan jawatan.
Beliau berkata, Tun Mahathir terlalu taksub dengan agenda Mukhriz menjadi Perdana Menteri sehingga sanggup melempar fitnah kepada Najib dan duduk semeja dengan pemimpin veteran DAP, Lim Kit Siang.
Siapa pun yang membaca kenyataan Mohd Fuad ini pasti menyedari bahawa ia dengan jelas bermaksud apabila Najib berjaya diturunkan dalam tempoh terdekat ini,  calon yang akan diangkat sebagai penggantinya tidak lain ialah anak Tun Mahathir sendiri iaitu Mukhriz.
Sebab itulah, kononnya Tun Mahathir dalam gerakannya mahu menurunkan Najib, tidak menyebut siapa penggantinya kerana seolah-olah Mukhrizlah yang akan menjadi pertimbangan utamanya untuk dijadikan pilihan.
Lebih dari itu, Mohd Fuad juga berkata, disebabkan ketaksuban terhadap anaknya itulah  Tun Mahathir sanggup duduk semeja dengan Lim Kit Siang dan melemparkan fitnah kepada Najib.
Alahai…memang kesian dengan tahap pemikiran dan pengetahuan am Ketua Pengarah Jasa ini kerana beliau nampaknya masih tidak memahami bahawa untuk membolehkan seseorang itu dilantik sebagai Perdana Menteri, ia mestilah berkedudukan sebagai Ahli Parlimen. Senator pun tidak boleh dilantik sebagai Perdana Menteri.
Dalam hal ini, bagaimana Tun Mahathir mahu mengangkat Mukhriz menjadi Perdana Menteri sedangkan kedudukannya sekarang hanyalah sebagai Adun saja?
Mungkinkah Mohd Fuad ada “silap mata” yang tidak diketahui oleh sesiapa, termasuk Tun Mahathir bagaimana untuk membolehkan bukan Ahli Parlimen dilantik sebagai Perdana Menteri?
Kalau pun kenyataan itu untuk “spin” berita dengan tujuan mengelirukan rakyat, takkanlah begitu rendah tahapnya sehingga logik dan faktanya berterabur di sana sini, bahkan kelihatan langsung tidak sesuai dengan martabatnya sebagai Ketua Pengarah Jasa.
Dengan sewenang-wenangnya mengatakan Mukhriz yang sekadar Adun pun boleh dilantik mengambil alih tempat Najib,  “kebebalan” ini tentunya mengundang ketawa besar makcik dan pakcik Felda di seluruh negara.
Mungkin ada yang terpacul kata-kata, macam ni punya “bebal”  pun boleh jadi Ketua Pengarah Jasa!!
Tetapi  jika selepas pilihanraya atau masa-masa selepasnya, apakah salah Tun Mahathir mengimpikan anaknya untuk menjadi Perdana Menteri atau jika Mukhriz sendiri memang bercita-cita begitu?
Ia tentunya tidak salah, tetapi dalam konteks menyingkirkan Najib ini sudah disebut berulang kali bahawa penggantinya akan ditentukan kemudian berdasarkan kesepakatan pihak-pihak yang berkepentingan dalam bertungkus lumus ke arah itu.
Jika sebelum pilihanraya Najib berjaya dijatuhkan, Mukhriz tidak akan tersenarai kerana kedudukannya sebagai Adun tidak melayakkannya untuk dicalonkan.
Selepas pilihanraya pula, prosesnya  masih lagi jauh dan tidak diketahui pun sama ada Mukhriz berjaya menang sebagai Ahli Parlimen atau pun tidak ketika itu dan mampu atau tidak blok Tun Mahathir yang sudah ada persefahaman dengan parti-parti pembangkang memenangi lebih kerusi Parlimen?
Namun, untuk pengetahuan Mohd Fuad, jika benar ketaksuban Tun Mahathir hanyalah untuk menjadikan anaknya sebagai Perdana Menteri, adalah lebih baik bekas Perdana Menteri itu terus melobi, mengipas dan membodek Najib siang dan malam tanpa menghiraukan apa isu yang melanda sekali pun.
Sudah tentu dengan kedudukannya sebagai negarawan yang berpengaruh dan dihormati, Najib lebih terhutang budi dah sedia memenuhi apa jua permintaannya.
Kenapa Tun Mahathir tidak sanggup berbuat demikian sedangkan ia lebih mudah, bahkan mungkin menjadikan beliau turut diberikan “dedak kelas A” bertimbun-timbun sepanjang masa oleh Najib?
Tidakkah ini menunjukkan matlamat menjadikan Mukhriz sebagai Perdana Menteri bukanlah keutamaan Tun Mahathir, malah beliau lebih sanggup memilih jalan susah semata-mata untuk menyelamatkan negara?
Selain itu, dengan mendakwa kerana ketaksuban ingin melihat Mukhriz menjadi Perdana Menteri turut menyebabkan Tun Mahathir memfitnah Najib juga langsung tidak benar sama sekali.
Apakah 1MDB, wang RM2,600 juta dan dana RM42 juta yang masuk ke akaun peribadi Najib yang kini merupakan tajuk perbualan di seluruh dunia adalah suatu fitnah daripada Tun Mahathir?
Akhirnya kepada Mohd Fuad, dalam ghairah membodek, mengipas dan mengampu Perdana Menteri,  sorok-soroklah sikit jika ada lagi “kebebalan”  lain yang masih berbaki dalam kotak pemikirannnya. ( SH 07/03/2016).

0

0

votes
Article Rating
Kongsikan artikel ini


APA LAGI, PECATLAH….ITU PUN KALAU BETUL-BETUL BERANI!!

Tidak cukup dengan hadir secara terbuka bersama pemimpin-pemimpin parti pembangkang menandatangani Deklarasi Rakyat yang tujuan utamanya menyingkirkan Najib Razak, semalam pula Muhyiddin Yassin berjalan beriringan dengan Ahli-Ahli Parlimen Pakatan Harapan ketika majlis perasmian pembukaan Dewan Rakyat oleh Yang Dipertuan Agong.
Sentap lagi dengan aksi Muhyiddin itu?
Apa barang nak berkasih sayang lagi kononnya pemecatan akan menimbulkan masalah lain pula.
Pecatlah cepat kalau betul-betul berani?
Era Najib dan UMNO berkokok pun dah tak lama…lagi cepat dipecat, lagi baik sebenarnya untuk Muhyiddin dan agenda perubahan. (08/03/2016).

0

0

votes
Article Rating
Kongsikan artikel ini


TERBARU DARIPADA MUHYIDDIN – KALAU NAJIB BOLEH SEPENTAS DENGAN HADI
AWANG, KENAPA SAYA TAK BOLEH?

Ini adalah kenyataan media terbaru oleh Muhyiddin Yassin yang dipetik daripada laman Facebooknya berhubung kehadirannya menandatangani Deklarasi Rakyat bersama Tun Mahathir Mohamad dan pemimpin-pemimpin pembangkang pada Jumaat lalu.
Penyertaan saya, Datuk Seri Mukhriz Mahathir dan beberapa bekas pemimpin UMNO dan Barisan Nasional dalam sidang akhbar upacara menandatangani Deklarasi Rakyat yang diketuai oleh YABhg Tun Dr Mahathir Mohamad telah mengundang kritikan daripada segelintir pemimpin UMNO. Mereka nampaknya tidak senang dengan kejayaan Tun Dr Mahathir menghimpunkan tokoh-tokoh BN, Pakatan Harapan, PAS dan masyarakat sivil untuk duduk bersama mendesak Datuk Seri Najib supaya berundur.
Agak malang apabila mereka menggunakan kehadiran Penasihat DAP Lim Kit Siang dalam upacara tersebut untuk menggambarkan seolah-olah Deklarasi Rakyat adalah agenda DAP untuk menghancurkan UMNO dan seterusnya melabel Tun Mahathir sebagai pengkhianat perjuangan UMNO.
Tuduhan ini sama sekali tidak benar. Deklarasi Rakyat bukan agenda mana-mana parti politik. Ia terbit daripada kesedaran individu daripada pelbagai latar belakang sosial dan politik yang sedar bahawa kedudukan Najib sebagai Perdana Menteri sudah tidak wajar lagi memandangkan beliau terpalit dengan pelbagai skandal kewangan yang menjejaskan keyakinan rakyat kepada beliau untuk memimpin Malaysia. Malah imej negara kita juga terjejas teruk di peringkat antarabangsa. Hakikatnya, Deklarasi Rakyat adalah perjuangan rakyat yang merentasi ideologi politik, kaum dan agama untuk menentang kemungkaran, menyelamatkan Malaysia dan menebus kembali maruah negara.
Turut hadir dalam majlis tersebut ialah tokoh-tokoh seperti Tun Ling Liong Sik, Tan Sri Sanusi Junid, Tan Sri Aziz Yassin, Datuk Seri Azmin Ali, Datuk Kamaruddin Jaafar, Datuk Husam Musa, Datuk Mahfuz Omar, Datuk Mustafa Ali, Dato’ Dr Khairuddin Al-Takiri, Datuk Kadir Jasin, Hj Mohamad Sabu, Salahuddin Ayub dan ramai lagi. Jika Najib boleh duduk sepentas dengan Presiden PAS Datuk Seri Hj Hadi Awang atas nama kerjasama politik, mengapa pula Tun Mahathir, saya dan Mukhriz tidak boleh duduk semeja dengan tokoh-tokoh di atas untuk menyelamatkan Malaysia? Mengapa perlu digunakan standard yang berbeza untuk kami berbanding Najib?
Pada hemat saya orang-orang di sekeliling Najib sebenarnya bimbang akan kesan inisiatif Tun Mahathir terhadap kedudukan ketua mereka sebagai Perdana Menteri. Deklarasi Ini bukan sahaja mendapat sokongan tokoh daripada pelbagai latarbelakang politik, malah turut disokong oleh pelbagai lapisan rakyat yang mula menandatangani dokumen ini secara atas talian. Saya percaya lebih ramai rakyat akan tampil menyatakan sokongan mereka terhadap Deklarasi Rakyat dalam masa terdekat. Sudah pasti perkembangan ini amat membimbangkan Najib dan orang-orang sekelilingnya.
Sebaliknya, yang tidak demokratik adalah mereka. Terbaharu, maklumat berkaitan 1MDB tertakluk kepada Akta Rahsia Rasmi. Kita tahu bahawa skandal 1MDB telah menjadi isu besar yang menarik perhatian rakyat dan masyarakat antarabangsa. Malah Jawatankuasa Kira-Kira Wang Negara juga sepatutnya membentangkan hasil siasatan mereka ke atas 1MDB di Dewan Rakyat, iaitu institusi demokrasi tertinggi negara, untuk pengetahuan umum. Adakah kerajaan pimpinan Najib ingin menyorok lebih banyak penyelewengan berhubung skandal 1MDB daripada pengetahuan rakyat? Adakah ini satu tindakan yang demokratik?
Mereka juga berkata seorang Perdana Menteri tidak boleh dijatuhkan kecuali menerusi pilihanraya. Di sinilah letaknya kesilapan besar mereka. Jika sebahagian besar rakyat menolak kepimpinan Najib, maka sewajarnyalah Najib berundur sekarang. Jangan tunggu sampai pilihanraya. Jika rakyat menolak Najib dalam pilihanraya bermakna mereka akan menolak BN secara total. Ini akan menyebabkan BN kalah dalam pilihanraya.
Tujuan Deklarasi Rakyat ialah untuk mendesak Najib supaya meletak jawatan sebagai Perdana Menteri. Peletakan jawatan Najib tidak akan menyebabkan kerajaan BN digulingkan. Sebaliknya, ia akan memberi laluan kepada proses tindakan undang-undang diambil terhadapnya dan beliau diadili dengan seadilnya di mahkamah. Seterusnya, reformasi institusi secara total perlu dilaksanakan untuk mewujudkan sebuah kerajaan yang bersih, telus dan amanah.
Justeru, mereka menggunakan pelbagai alasan yang pelik untuk mencemuh deklarasi ini. Ada yang mengatakan kononnya deklarasi ini tidak demokratik. Saya ingin beritahu mereka bahawa dalam sebuah negara yang demokratik, hak rakyat untuk menyuarakan pandangan adalah dijamin oleh Perlembagaan. Ini termasuk untuk menyatakan sikap terhadap kerajaan dan kepimpinan negara. Meminta seorang Perdana Menteri berundur oleh kerana pembabitannya dalam skandal kewangan adalah sebahagian daripada hak rakyat dalam sebuah negara demokrasi.
Desakan supaya Perdana Menteri berundur tanpa menunggu pilihanraya dengan tidak mengubah kerajaan sedia ada bukan perkara baharu sebagaimana yang pernah berlaku di zaman pimpinan Tunku Abdul Rahman, Tun Hussein Onn dan terakhir Tun Abdullah Ahmad Badawi yang berundur untuk memberi laluan kepada Najib. Dalam semua keadaan kerajaan BN pada waktu itu tidak terjejas.
Cuma yang berbeza ialah latar belakang tuntutan berundur adalah atas sebab politik bukan atas isu skandal yang berkait dengan persoalan moral dan integriti sebagaimana yang berlaku terhadap pimpinan Najib sekarang. Ia bukan lagi isu kepimpinan UMNO, tetapi sudah melimpah menjadi isu negara. Justeru pemimpin dari pelbagai latar belakang politik sanggup mengenepikan perbezaan dan bersatu azam semata-mata untuk menyelamatkan negara. Dengan langkah berani ini, amat tidak wajar kami dianggap menjual maruah dan harga diri, bangsa dan agama.
Jika pemimpin UMNO dan BN masih terperangkap dalam sindrom penafian dan terus menerus mempertahankan seorang individu yang tidak dapat dipertahankan dari segi neraca undang-undang, moral dan agama, maka rakyat akan menolak UMNO dan BN secara total. Penolakan rakyat bukanlah disebabkan oleh Deklarasi Rakyat, tetapi kerana kegagalan pemimpin UMNO untuk mengemudi bahtera UMNO sehaluan dengan nilai-nilai yang dipegang oleh rakyat, iaitu kejujuran, kebertanggungjawaban, ketelusan dan keadilan dalam memikul amanah kepimpinan.
Ada pihak yang sengaja menggunakan sentimen kaum dan agama untuk menutup kelemahan mereka. Kononnya saya dan rakan-rakan yang lain telah menggadai perjuangan untuk agama, bangsa dan negara setelah menandatangani Deklarasi Rakyat.
Ini adalah satu tuduhan yang amat tidak berasas.
Selama 40 tahun saya di dalam politik, tidak pernah sedetikpun saya bertindak menggadai prinsip perjuangan saya. Tidak masuk akal tindakan saya menggesa Najib meletakkan jawatan kerana kemungkaran yang terpalit kepadanya, maka saya dikatakan menggadai perjuangan untuk agama, bangsa dan negara. Bukankah menentang kemungkaran itu satu kewajipan dalam Islam? Saya sebagai seorang Muslim, hanya menjalankan kewajipan saya di sisi agama. Saya yakin rakyat, terutamanya orang Melayu, cukup bijak untuk menilai mana yang hak dan mana yang batil.
Di sisi Islam, perjuangan menentang kemungkaran menentukan tahap keimanan seorang Muslim. Saya tidak mahu disoal diakhirat kelak apa yang saya buat untuk menentang kemungkaran ketika saya masih berupaya untuk melakukannya. Saya tahu bahawa ia bukan sesuatu yang mudah dan amat menguji kesabaran. Tetapi saya yakin bahawa Allah s.w.t akan  sentiasa bersama-sama orang yang sabar.
MUHYIDDIN YASSIN
8 Mac 2016

0

0

votes
Article Rating
Kongsikan artikel ini